4 Tanda Baca Yang Perlu Anda Tahu Sebelum Mula Menulis

Saya perasan ramai antara kita keliru dengan penggunaan simbol dalam menulis. Memang agak mengelirukan kerana ada banyak simbol yang perlu kita gunakan. Ada empat yang akan selalu kita gunakan dalam menulis di internet; simbol colon, semicolon, single quote dan double quotation. Dalam Bahasa Melayu, simbol-simbol ini dipanggil titik bertindih, koma bernoktah, tanda petik tunggal dan tanda petikan.

Bila kita perlu gunakan simbol-simbol tu dengan betul? Saya cuba menghuraikan serba sedikit berkenaan ini berdasarkan penggunaan tabahasa mengikut penggunaan tanda baca British. Jom kita mula.

Colon digunakan untuk menggabungkan satu ayat lain dengan satu senarai dalam bentuk ayat, contohnya :

a. "Untuk membuat roti sardin telur bahan-bahan yang diperlukan adalah: roti, sardin dan telur."

b. Ahmad, 24 tahun: seorang yang baik, peramah dan suka menolong orang lain.

Penggunaan semicolon  adalah untuk menggabungkan dua ayat yang mempunyai maksud berlainan dalam satu ayat, supaya pembaca membaca dengan lebih lancar. Jika kita bandingkan ayat:

Nampak perbezaan bagaimana kita sendiri membaca ayat tersebut? Contoh lain:

c. Ahmad adalah orang Johor. Dia sudah tentu menyokong JDT.

Ayat diatas boleh ditulis dengan menggunakan semicolon pada ayat tersebut yang akan mengubah gaya membacanya:

e. Ahmad adalah orang Johor; tetapi dia adalah penyokong Negeri Sembilan.

Jangan kelirukan single quote dengan simbol apostrophe pula kerana kedua-dua menggunakan simbol yang sama. Apostrophe banyak digunakan dalam bahasa Inggeris, contohnya "it's raining!" atau "it was Karim's house." Single quote tujuannya berbeza. Single quote digunakan apabila kita ingin memetik sesuatu dalam ayat, seperti:

a. Perkataan yang perlu dijawab oleh Nora dalam kuiz itu adalah 'keharmonian.'

Single quote juga digunakan apabila kita ingin melakukan petikan dalam petikan, contohnya:

b. "Saya nak pergi," kata Reza. "Walau bagaimanapun Nora berjaya memujuk saya. Dia kata pada saya 'aku cintakan kau' ketika saya dah melangkah."

c. "Kenapa dia panggil saya 'raksasa yang berjerawat'? " tanya Nora.

Single Quote juga boleh digunakan untuk menggambarkan perkataan yang khas dalam sesuatu ayat seperti:

d. Penggunaan krim muka yang mengandungi 'klorofil' akan menghijaukan wajah.

Yang ni rasanya kita dah jelas penggunaannya banyak diaplikasikan dalam penulisan dialog seperti:

b. "Jangan datang dekat dengan aku kalau kau belum mandi."

Double quotation juga digunakan untuk menjelaskan frasa yang berbentuk tajuk seperti:

c. Buku tulisan Ahmad bertajuk "Dari Perhentian Jeti Aku Berlari" laris di pasaran.


Budaya buli atau kena pukul di asrama, sampai bila akan berakhir?

Baru-baru ini negara digemparkan dengan pemergian adik Thaqif yang meninggal dunia selepas kedua-dua kakinya dijangkiti kuman sehingga terpaksa dipotong. Siasatan masih berjalan, sama ada arwah adik Thaqif meninggal disebabkan berpunca daripada perbuatan pembantu warden yang memukul kakinya menggunakan paip getah ataupun berpunca daripada penyakit lain.

Banyak spekulasi dikeluarkan oleh ramai pihak. Ada yang menyalahkan pihak sekolah, ada yang menyalahkan si pemukul. Apa-apapun, selagi siasatan masih diteruskan, kita tidak boleh menuding jari menyalahkan mana-mana pihak.

Saudara Muhammad Musoddiq telah berkongsikan pandangan beliau di akaun Facebooknya mengenai perkara ini dan kami telah mendapatkan keizinan beliau untuk menyiarkan artikel ini di sini.

Kes kematian pelajar akibat dipukul di asrama bukan perkara baru. Benda ni dah lama dan berlaku sejak berpuluh tahun yang lalu.

Saya masih ingat kes pada tahun 2002 atau 2003, pelajar koma akibat dipukul beramai-ramai oleh senior menggunakan batang paip dan akhirnya meningal dunia. Di carian google menggunakan kata kunci "mati dipukul di asrama", kita akan nampak kes pada januari 2017, pada tahun 2016,2015, 2011, 2004, dan banyak lagi. Ini baru 2 page carian google.

Daripada kanak-kanak berumur 7 tahun hinggalah pelajar berumur 16 tahun turut dilaporkan menjadi mangsa kematian akibat dipukul.

Ini yang dilaporkan akhbar, belum kes yang tidak dilaporkan di akhbar tetapi menjadi kes polis.

Kes pukul yang tidak menyebabkan kematian pun kita selalu baca di akhbar, daripada senior beramai-ramai pukul junior sampailah ke pengurusan asrama.

Saya yakin yang lebih 95% kes pukul di asrama tidak dilaporkan. Sama ada terhenti di peringkat mangsa buli (dia tidak laporkan ke mana-mana), atau diselesaikan di peringkat asrama dan sekolah sahaja kerana tidak mahu memalukan "pihak" terentu.

Seperti sudah menjadi perkara wajib, di asrama sahaja pasti ada buli sehingga kejadian pukul memukul. Bezanya kena buli/pukul sampai mati, cedera parah, ataupun cedera ringan.

Yang menjadi budaya sakit dalam kes buli/pukul ini adalah, sesiapa yang melaporkan kejadian ini akan dianggap lembik. Panggilan seperti anjing/anak mak/anak manja/pondan akan kedengaran sampai tahap akan dipulaukan satu asrama.

Ya, budaya ini bukan budaya baru. Budaya siapa yang tak laporkan kejadian buli akan dianggap hero. Pernah ada kejadian yang tidak dilaporkan di salah satu asrama elit di KL, pelajar tersebut kantoi menghisap rokok dan dipukul beramai-ramai oleh senior sampai masuk hospital.

Oleh kerana dia tidak membuat laporan, balik asrama sahaja dia dianggap hero dan diangkat-angkat oleh warga asrama. Kelakar bukan?

Sebab itu pelajar senior, staff, atau warden yang jenis memukul lebih berani memukul sampai terjadinya kes kematian.

Kes "tulis kejadian buli di diari" pun bukan perkara baru. Sewaktu di asrama, saya ada mendengar rakan batch saya menulis diari yang dia dibuli tiap-tiap hari. Memang detail, siap dengan nama dan jenis buli. Daripada basuh baju, diherdik, sampailah dipukul. Mak dia menjumpai diari tersebut dan melaporkan ke pengurusan asrama. Di khabarkan pelajar yang tercatit nama sebagai pembuli itu dipanggil. Yang mengaku salah dirotan, yang tidak mengaku tidak silap saya akan disiasat. Tulisan diari bukan boleh jadi bahan bukti yang kukuh, lagi-lagi melibatkan kejadian yang lampau. Apa sangatlah diari ni sebenarnya.

Satu lagi yang saya nak highlight disini adalah kejadian selepas pelajar yang dibuli melaporkan kejadian buli. Jika pelajar tersebut melaporkan kes buli seperti "suruh basuh baju atau pinggan", atau apa-apa buli yang dianggap ringan, pasti buli secara mental akan berlaku. Mereka akan diejek oleh senior/rakan sebaya/junior, dan dianggap lembik. Ini belum lagi melaporkan kejadian buli yang berat seperti dipukul secara beramai-ramai.

Mangsa juga akan sentiasa hidup dalam ketakutan akibat diugut oleh orang yang membulinya. Kononnya senior tu "cari point". Dapat "point", terus herdik, marah, di suruh push up, buat "gaya motor", "angkat kaki sebelah", angkat kerusi sambil buat gaya duduk, dan apa-apa sahajalah asalkan tiada physical contact.

Dapat "point" besar, barulah pukul sampai lunyai. Ini semua kerana "dah lama tak puas hati" kerana menerima hukuman akibat laporan kesalahan membuli yang lepas.

Dan ayat popular di kalangan pembuli ni, jika mereka dilaporkan dan digantung asrama, mereka akan diugut untuk dipukul di luar sekolah sehingga lunyai dan barai. Peduli apa, janji puas hati katanya.

Jadi disini, apa pilihan mangsa buli tu ada? Cuma diam dan biarkan diri dibuli sahajalah. Laporkan buli yang ringan, mereka akan dibuli dengan lebih berat. Laporkan buli yang berat, dia akan kena lagi berat. Malah, orang sekeliling akan dera secara mental dengan diejek dan dipulaukan.

Ya, inilah nerakanya asrama. Kerana itu apabila aku dah jadi senior, aku tak ulang perkara dan aku cuba nak ubah. Tetapi yang malangnya, mangsa buli ni apabila mereka jadi senior atau menjadi pihak yang berkuasa di asrama, mereka pula jadi pembuli dan melakukan perkara yang sama.

At the end, cycle ini berterusan dan entah tidak tahu sampai bila akan terhenti. Selagi tiada campur tangan pihak berkuasa, saya pasti yang cycle ini tidak akan berhenti. Dan yang paling jelik, alumni sendiri yang mempertahankan cycle gila ini. Sampai ada yang bawa budaya ini ke alam universiti.

Hujah klise mempertahankan budaya gila ini adalah kononnya tujuan untuk mengajarlah, mendisiplinkanlah, itu lah, inilah. Ada yang kata, "tak kena pukul, tak jadi manusia dia nanti".

Tak tahulah dia sedar atau ingat, kita pernah digemparkan dengan pelajar Tingkatan 1 membunuh diri dengan meminum racun serangga kerana tidak tahan dibuli pada tahun 2014.

Di zaman "internet of thing" kini, sudah viral sana sini video pukul memukul di asrama ni. Cari je di google, youtube, metacafe, vimeo, blog. Berlambak. Jika ada yang tengok video dan rasa menggeletar akibat terlalu marah atau tahap tidak sanggup tengok, sedarlah ada beribu kejadian yang sama dan lagi teruk daripada itu tetapi tidak dirakam dan tidak dilaporkan ke mana-mana pihak. Ini belum lagi kau lihat sendiri mangsa buli yang dipukul sampai mati ni.

Dan yang paling kelakar untuk kes pukul sampai mati di sekolah tahfiz ni, individu yang pernah memukul junior sewaktu di asrama mengecam pesalah tersebut seperti dia tidak pernah melakukan perkara yang sama. Bezanya kau memukul dan orang tu tidak jatuh sakit, dia pula memukul beberapa pelajar, tetapi salah satu jatuh sakit sehingga mati.

Apabila rakan saya mengatakan, semoga tiada Mohamad Thaqif kedua mahupun ketiga yang akan berlaku di masa hadapan, padahal baru je tahun 2015 kita digemparkan dengan "Mohamad Nur Akram Zime".

Seperti biasa, kejadian mati akibat dipukul di asrama ini akan ditelan masa. Sebulan dua orang akan lupa. Jika lipatan sejarah, orang akan ingat dan ambil iktibar. Tetapi ini cuma akan jadi seperti batu besar di tepi jalan. Orang nampak dan perasan, tetapi buat tidak tahu dan dilupakan apabila sudah melaluinya.

Jadi, tenanglah semua mangsa buli yang mati di sana. Dan pembuli, silalah mencari pembuli yang kau pernah buli ketika di asrama. Dan buat mangsa buli, janganlah kau membuli orang lain. Tahu betapa nerakanya akibat dibulikan? Jadi jangan nerakakan hidup orang lain.

Jangan harap cycle ni akan berhenti selagi tiada campur tangan pihak luar.

P/S: Jika mangsa buli nak hentikan buli terhadap diri sendiri, the key is to fight back. Melawan. Memang ada kesan yang teruk, tetapi sampai satu masa mereka akan letih nak membuli orang yang melawan. Mereka suka buli orang yang tak melawan.

Mari kita sedekahkan Al-Fatihah kepada Allahyarham adik Mohamad Thaqif. Berhentilah menjadi doktor, polis dan hakim di Internet. Biar mereka yang benar-benar terlibat sahaja menyiasat sepenuhnya dan membuat kesimpulan berdasarkan bukti serta fakta.

Terima kasih diucapkan kepada Saudara Muhammad Musoddiq atas kesudian berkongsi buah fikiran bernas ini yang boleh sama-sama kita fikirkan bagaimana cara terbaik untuk menangani kes buli di asrama.

Sebagai netizen, muhasabahlah diri masing-masing dan didiklah anak-anak supaya tidak menjadi mangsa buli atau lebih teruk lagi, menjadi pembuli pada bila-bila masa sepanjang kehidupan mereka.


Tali Pinggang Keledar Di Dalam Kereta Anda Sebenarnya 'Useless'

Tali pinggang keledar adalah suatu kelengkapan yang ada pada semua kereta. Fungsinya adalah mengekalkan anda di tempat duduk kereta sekiranya berlakunya kemalangan. Sekiranya tidak dipakai, anda mungkin ‘terbang’ keluar apabila melanggar sesuatu di hadapan atau sekiranya kereta bergolek di atas jalan. Adalah satu kesalahan yang serius sekiranya anda didapati memandu tanpa memakai tali pinggang keledar dan anda boleh disaman sekiranya berbuat demikian.

Walaupun dianggap sebagai alat untuk menjamin keselamatan semasa memandu, anda mungkin tidak tahu yang sebenarnya tali pinggang ini adalah ‘useless’ dalam situasi apabila anda dilanggar dari belakang.

Ya. Tali pinggan keledar hanya berfungi apabila kereta anda menerima impak dari hadapan. Mekanisma pada komponen tali pinggang keledar tadi akan mencengkam dan mengelakkan anda terhumban ke hadapan. Namun begitu, sekiranya anda dilanggar dari belakang, ianya tidak akan berfungsi. Anda boleh cuba sendiri apabila anda duduk di dalam kereta anda nanti.

Impak pelanggaran dari belakang akan menyebabkan badan anda terhenyak pada tempat duduk anda. Tempat duduk anda yang empuk itulah yang akan menjadi penyelamat anda dalam situasi sebegini.

Walaupun begitu, kepala anda mungkin tersentak disebabkan impak tadi dan mengalami kecederaan yang dinamakan ‘whiplash injury’.

Ianya disebabkan oleh pergerakan kepala secara kuat dan tiba-tiba dan menyebabkan kecederaan pada otot dan ligamen pada leher anda. Dalam kes yang serius, anda boleh mengalami rasa sakit dan sengal pada leher anda untuk jangkamasa berbulan-bulan malah bertahun-tahun.

Untuk mengelakkan ‘whiplash injury’ pastikan anda melaraskan kedudukan headrest pada tempat duduk anda pada ketinggian yang sesuai. Jangan pula cabut headrest tadi kerana tanpa anda sedar, ia juga adalah suatu peranti keselamatan di dalam kereta anda.


Gas karbon monoksida boleh menyebabkan anda nampak hantu ketika memandu

Ada di kalangan kita yang memandu kereta yang telah berusia. Bukannya sesuatu yang pelik apabila memandu “kereta tua” ini kita yang berada di dalamnya diselubungi bau asap dan petrol. Meskipun ruangan enjin dan tempat duduk dipisahkan oleh suatu panel di bahagian depan chasis kereta, lama-kelamaan komponen pelapik yang diperbuat daripada getah, foam atau silikon akan haus dan memberi laluan kepada asap untuk masuk ke ruangan penumpang.

Ramai yang pernah mendengan nama gas karbon monoksida, tetapi ramai yang tidak tahu betapa bahayanya gas ini.

Gas karbon monoksida terhasil daripada pembakaran tidak lengkap bahan api disebabkan kandungan oksigen yang rendah. Enjin petrol yang menggunakan karburator menghasilkan lebih banyak gas karbon monoksida dibandingkan dengan enjin diesel. Ini kerana enjin diesel menggunakan system injection yang menjamin pembakaran bahan api yang lebih sempurna.

Karbon monoksida ini berbahaya disebabkan ianya lebih disukai oleh sel darah merah berbanding oksigen. Tahap affinity sel darah merah terhadap kabon monoksida adalah sebanyak 210 kali ganda daripada oksigen. Untuk memudahkan kita faham, sekiranya ada 210 biji bola putih dan 1 biji bola hitam, sel darah merah kita akan pilih bola hitam.

Apabila mencapai kepekatan tertentu dalam darah, karbon monoksida ini akan mendatangkan kesan seperti pening, mual, dan sesak nafas. Sekiranya jumlahnya di dalam darah terlalu banyak, tubuh badan kita akan mengalami kekurangan oksigen dan dalam kes yang serius, mengakibatkan kematian. Dalam kepekatan yang rendah, ianya tidak berbahaya. Kes bunuh diri dengan menggunakan asap dari ekzos kereta atau kes kematian mengejut disebabkan asap ekzos meresap masuk ke dalam kereta bukanlah sesuatu yang baru.

Dalam sesetengah kes, karbon monoksida juga boleh menyebabkan rasa tekanan pada dada dan halusinasi. Sekiranya ada merasa diri anda seperti diperhatikan atau ada ‘penumpang’ di belakang semasa anda memandu, ianya mungkin petanda kereta anda dicemari karbon monoksida, bukannya makhluk halus.

Sekiranya bahagian dalam kereta kita dipenuhi dengan bau asap, adalah baik sekiranya pemeriksaan dan pembaikan dilakukan. Saluran ekzos kita mungkin bocor dan menyebabkan asap masuk ke dalam kereta. Perlu diingatkan, gas ini tidak mempunyai bau dan warna. Kehadirannya bersama-sama asap dari ekzos patut diawasi kerana mungkin suatu hari nanti ia bakal membunuh kita dalam senyap.


8 Tips Mudah Pengurusan Kewangan Peribadi

Pepatah "sedikit-sedikit, lama-lama jadi bukit'' bererti kita akan dapat lihat macam mana hasil usaha kita selama ini dengan berkat kesabaran dan kegigihan kita untuk menyimpan wang demi masa depan. Walaupun hasil itu agak lambat untuk kita dapat tetapi akan tetap membuahkan hasil juga pada akhirnya. Tahukah anda bahawa terdapat ramai di antara kita yang masih gagal untuk menguruskan kewangan peribadi dengan baik dan memberi alasan atas kegawatan ekonomi yang semakin mencabar walhal anda sendiri yang gagal merancanglah, yang merancang untuk gagal kan?

Tidak kiralah sama ada anda berpendapatan besar atau tidak, kalau tidak mengurus wang anda dengan betul memang anda telah termasuk dalam 'jerat sendiri'. Percayalah bahawa setiap hujung bulan mesti akan ada di antara kita yang akan meminjam wang dari kawan baik atau ibu bapa kerana kita sudah 'nyawa-nyawa ikan' masa itu tetapi sampai bila kita nak meminjam kan?

Ini sangat penting untuk melatih diri anda menyimpan wang dengan betul tanpa rasa terbeban. Setiap bulan anda boleh automatik simpan dalam akaun simpanan khas. Anda boleh mumbuka satu akaun simpanan khas untuk menyimpan sahaja dan meminta bank untuk beri buku simpanan sahaja tanpa kad debit. Akaun ini adalah untuk hal kecemasan pada masa akan datang. Dengan cara ini, anggap sahaja anda sedang membayar hutang sebab hutang kan memang wajib kena bayar. Jadi, tak salah pun untuk menyimpan dengan cara begini.

Ya, percaya atau tidak ini ialah langkah berkesan untuk menguruskan wang anda dengan betul. Dari sini, anda boleh rekod apa yang anda telah belanjakan atau apa yang anda terima dari hasil jualan kecil-kecilan jika ada. Kalau selalu rasa banyak keluarkan duit, anda boleh semak kembali rekod anda dan membuat rancangan untuk menghadkan perbelanjaan harian anda. Sekarang kan dunia teknologi, banyak aplikasi percuma yang anda boleh 'download' dalam 'Play Store' mahupun 'App Store' seperti Monny dan banyak lagi. Ini memang memudahkan anda untuk rekod setiap hari tetapi memerlukan komitmen yang sangat tinggi. Buat setiap hari sebelum tidur ok.

Jangan ambil risiko kalau takut termasuk dalam 'jerat sendiri' nanti. Nampak memang senang sebab tidak perlu menggunakan tunai tetapi bahaya kalau banyak berhutang dengan bank sebab ia akan menunjukkan rekod buruk pada CCRIS nanti jika anda sudah tidak mampu membayar hutang kad kredit kemudian hari.

Apa yang kita kena utamakan dahulu adalah membayar hutang seperti pinjaman kereta mahupun rumah. Hutang wajib dibayar ok. Jangan buat-buat lupa pula. Kalau tak bayar nanti, memang akan makan diri sebab kereta kena tarik, rumah pula kena lelong dan lain-lain. Anda kena selesaikan apa yang patut dahulu.

Boleh kalau hendak berbelanja setiap bulan, cumanya jangan berbelanja mengikut nafsu, tetapi ikutlah kemampuan anda. Jangan meniru gaya hidup kemewahan orang lain tetapi berpada-padalah kalau pendapatan bersih bulanan anda pun tidak mampu menanggung hidup anda sendiri sampai hujung bulan, sila jangan berangan nak hidup mewah. Ubah cara hidup anda ok. Kalau anda seorang yang selalu suka membeli barang berjenama, berhentilah sekejap sampai keadaan kewangan anda sudah kukuh satu hari nanti.

Ini sangat afdal kerana anda sudah merancang sesuatu untuk setiap bulan dan anda akan cuba mengikut perancangan anda. Awal-awal memang rasa macam akan terlari bajet sikit, tetapi lama-lama anda akan sudah biasa untuk uruskan bajet bulanan anda dan pada masa yang sama, anda juga berasa yakin untuk hidup berjimat tanpa rasa beban di dada. Anda boleh mencuba 'download' template percuma ini dan cetakkan ia untuk mudahkan anda membuat rujukan dari semasa ke semasa. Jadi, anda tidak perlu rasa bimbang dengan perbelanjaan sekolah anak-anak dan seumpanya.

Sejak dari kecil lagi ibu bapa kita sudah mengajar kita untuk menabung kan. Jadi, tak salah untuk cuba menabung lagi walaupun dah besar. Kalau nak menabung, jangan ingat hanya boleh menabung duit syiling sahaja tetapi boleh juga menabung duit kertas ya. Anda boleh membuat banyak tabung untuk setiap kategori seperti melancong, hiburan dan macam-macam lagi. Seronok ada banyak tabung sebab akan rasa macam ada duit banyak walaupun sebenarnya tabung itu masih belum matang. Letakkan sasaran bila hendak menggunakan tabung itu, jadi senang untuk anda mencari masa mengumpul lebih banyak.

Tak kira dalam apa jua bidang yang anda ceburi sekarang, kalau nak berjaya kena ada disiplin. Kita berdisiplin bukan bermaksud kita kedekut. Jika anda tidak ada disiplin dalam diri, macam mana anda hendak menguruskan wang anda dengan bijak? Mahu menjadi seorang yang gagal selamanya? Dunia sangat mencabar saban hari, segala-galanya memerlukan wang. Jadilah seorang yang bijak.

Ok, ini sahaja tips-tips utama yang anda perlu cuba. Perlahan-lahan cuba ikut seperti mana kita hendak belajar berjalan satu ketika dahulu macam itulah kita kena sentiasa berusaha untuk yang terbaik demi masa depan kita nanti. Lagipun, ini untuk kesenangan kita juga. Jadi, tanyalah diri anda sendiri apa yang anda mahu sebenarnya kerana semua tips ini manfaatnya untuk jangka masa yang panjang. Rugi kalau anda tidak cuba sekarang. Selamat mencuba dan semoga berjaya !


Hidapi penyakit Heterochromia, menyebabkan kucing ini terkenal

Mungkin anda pernah terdengar atau ternampak spesis kucing yang mempunyai 2 warna mata yang berbeza. Keadaan ini dipanggil Heterochromia yang bermakna warna berbeza (Hetero-berbeza dan chromia-warna). Kebiasaannya, sebelah mata berwarna biru dan sebelah lagi berwarna hijau.

Terdapat juga nama lain yang dikaitkan dengan keadaan ini iaitu Heterochromia Iridis dan juga Heterochromia Iridum. Iridis dan Iridum merujuk kepada iris mata. Iris mata adalah lapisan nipis yang menyelaputi anak mata yang mengandungi pigmen melanin yang memberikan warna mata yang berbeza.

Pam Pam adalah antara kucing yang mengalami Heterochromia Iridis ini. Antara keunikan kucing yang dinamakan Pam Pam ini adalah kerana bentuk mukanya yang comel , ditambah dengan warna bulunya yang putih itu, telah menyerlahkan lagi warna matanya.

Tuan kucing Pam Pam ini telah meletakkan gambar Pam Pam semenjak bulan Ogos lagi dan setakat ini telah mengumpul 75 ribu pengikut di Instagram.

Antara faktor-faktor kucing terkena Heterochromia adalah faktor genetik, hasil pembiakbakaan atau pun mutasi genetik. Bagi sesetengah kucing seperti Turkish Angora, Heterochromia dianggap sebagai genetik yang ingin dijaga kerana keunikan spesis ini.

Antara spesis kucing yang mempunyai keadaan Heterochromia ini adalah Turkish Van, Turkish Angora, Japanese bobtail dan juga Sphynx. Namun hari ini kebanyakan pencinta kucing sanggup membiakkan antara kucing mereka dengan kucing yang terkena Heterochromia untuk mendapatkan baka yang mewarisi mata yang cantik ini.

Sekiranya kucing yang terkena Heterochromia ini secara genetik atau daripada keturunannya, keadaan ini adalah tidak berbahaya kepada kucing itu. Fakta yang agak mengejutkan adalah terdapat juga manusia yang mempunyai keadaan ini. Antara selebriti antarabangsa terkenal yang mengalami keadaan ini iaitu Mila Kunis, Kate Bosworth, Henry Cavill, Alice Eve dan ramai lagi.

Bagi penggemar kucing, anda boleh mengikuti Instagram Pam Pam untuk mengikuti aksi comelnya kerana berita mengenai kucing ini telah menjadi viral atau tular di media sosial kerana keunikan pada matanya.


Mengapa Orang Islam Makin Takut Kata Dosa Itu Salah?

Hari-hari saya boleh baca artikel pasal Muslim di negara barat.

Semalam saja saya baca pasal kisah beberapa orang Muslim gay yang mengaku diorang bersyukur dapat duduk di Eropah sebab di negara asal sendiri, diorang ditindas. Gembira kata mereka, dapat duduk dalam masyarakat saling memahami kehendak orang lain.

"I am Muslim, a good Muslim, I prayed five times a day, fast, recite doa everyday, but the only difference is that I have a husband and I am a man," kata dia dalam artikel. "What makes me difference from the 'real' Muslim?"

Ramai juga saya perasan kongsikan artikel yang menekankan ideologi sama - seorang Muslim masih dikira Muslim yang baik tak kiralah dia tu gay ke, tak tutup aurat ke, suka berzina ke, asalkan dia masih percaya Allah dan Rasul. Seolah tidak apa kalau kita turut kemahuan sendiri asalkan tidak terpesong pegangan kita. Dipegangnya Islam tidak menghalang seseorang itu mengejar sesuatu yang dilarang, asalkan perkara itu membuatkan dia rasa gembira.

Kerana kegembiraan adalah hak manusia. Takut sangat ke kita tak gembira di dunia ni?

Tertanya juga saya - adakah wujud satu gerakan yang mahu orang melayu seperti kita ini pun supaya berani keluar dari kekangan agama Islam dan buat apa saja kita nak, kerana logik yang dijaja - Islam sepatutnya memudahkan dalam negara kita sendiri?

Seolah slogannya - "hiduplah seperti mana kita berkehendak, tapi kekal percaya Allah dan Rasulnya."

Sedangkan yang sebetulnya, hiduplah seperti mana Allah berkehendak dan Rasul anjurkan. Rasa merana, sengsara, duka dan tidak gembira pun tak mengapa. Yakin Allah ada. Adakah sudah korup benar tafsiran "a good muslim" pada zaman sekarang ni. Entah mengapalah seseorang yang bangga berbuat dosa secara terbuka pun masih lagi boleh dikata Muslim yang baik.

Yang cukup menghairankan, ada segelintir orang Melayu sendiri seolah jadi takut nak mengatakan apa yang mereka-mereka itu buat salah. Apa yang nak ditakutkan? Kalau salah, katalah salah.

Paling menyedihkan, segelintir dari kita seolah kena pukau nak semai dan ambil apa saja dasar yang negara barat buat, laksanakan di negara kita. Mengapa begitu pula ya?


Bayi Membesar Luar Rahim Bukan Lagi Sains Fiksyen

Sekumpulan penyelidik telah berjaya mencipta apa yang boleh dikatakan sebagai rahim tiruan paling baik setakat ini; sebuah beg berisi cecair yang boleh digunakan untuk mengandungkan bayi kambing ketika usianya baru 4 minggu. Walaupun sudah ada pelbagai kajian telah dilakukan dalam bentuk lain, ini adalah kali pertama kajian tersebut menemui cara paling mudah untuk penghasilan rahim tiruan.

Hasilnya adalah sebuah beg bertututp yang dinamakan "biobag", yang mampu membekalkan cecair amniotik yang dipam masuk dan keluar melalui tiub yang dipasang. Walaupun ada antara sampel kajian menunjukkan komplikasi dan untuk melakukan kajian ke atas manusia masih belum cukup persediaannya, kajian ini membuktikan ada harapan untuk kes-kes kelahiran bayi pra matang yang ekstrim.

"Mereka telah mencipta satu sistem lengkap di mana fetus (bayi) mampu hidup seperti seolah berada di dalam rahim," kata Anna David, seorang pakar dari Universiti College London (UCL). "Fetus sudah secara automatik tahu apa yang perlu dia lakukan, membuktikan apabila fetus sudah pun diletak di dalam Biobag, tidak ada sebarang kawalan atau prosedur khas perlu dilakukan.

Fetus berada dalam keadaan unik ketika di dalam rahim. Saluran plasenta membekalkan khasiat yang diperlukan dan oksigen sementara paru-paru fetus tidak menyedut udara. Mereka terapung di dalam kolam yang dipenuhi cecair amniotik, yang ditelan oleh fetis lalu menghasilkan cecair aminiotik yang dinyahkeluar menerusi perkumuhan dan proses itu berterusan. Untuk bayi yang lahir terlalu awal, kemungkinan untuk terus hidup agak rendah - peratusan untuk hidup berada di tahap 10% hingga 50% dan jika dapat hidup, besar kemungkinan akan mengalami kecacatan otak, paru-paru atau apa-apa komplikasi lain.

Dalam satu kajian yang dilaporkan dalam jurnal Nature Communications, penyelidik di Children Hospital of Philadelphia (CHOP) telah melalui beberapa versi alat Biobag sebelum menjumpai teknologi yang benar-benar berjaya. Subjek kajian terkahir mereka iaitu 8 ekor anak kambing yang dilahirkan secara cesarean section pada usia 110 hari atau bersamaan dengan 23 ke 24 minggu bagi usia janin manusia.

Mengambil tempoh beberapa bulan, saintis dan seorang pakar bedah kanak-kanak bernama Alan Flake serta kumpulan pengkaji melakukan pelbagai ujikaji untuk mendapatkan kaedah terbaik mencipta situasi yang menyerupai rahim. Kebanyakan anak kambing diletak di dalam Biobag selama 4 minggu dan kemudiannya dibenarkan untuk dipindahkan ke dalam ventilator lain.

Kebanyakannya berjaya untuk terus hidup walaupun ada yang mengalami komplikasi seperti bengkak pada bahagian paru-paru dan terpaksa dikorbankan untuk mengetahui kesan Biobag kepada pembentukan paru-paru yang bengkak. Seekor yang paling tua antara kelapan-lapan anak kambing yang dikaji kini sudah mencecah usia lebih setahun.

Apabila ditanya adakah teknologi seperti itu boleh dikembangkan untuk menghasilkan manusia seperti filem The Matrix, Flake menyatakan yang beliau lebih berminat untuk mengetahui teknik dan kaedah yang dapat membantu bayi yang pra matang selamat untuk terus hidup.

Ada beberapa perkara lagi yang belum diketahui seperti bagaimana fetus yang dijangkiti mampu melawan jangkitan di dalam rahim tiruan, kerana jangkitan adalah satu faktor besar dalam kes kelahiran bayi pra matang. Selain itu impak jangka panjang tentang apsek penjagaan bayi yang dilahirkan menggunakan teknik ini perlu dikaji dengan lebih mendalam. Satu kajian klinikal perlu dilakukan untuk beberapa tahun bagi mendapatkan standard penjagaan yang diperlukan - bukan sekadar kadar mortaliti bayi tetapi juga melibatkan masalah komplikasi yang meungkin timbul dalam kes-kes kelahiran bayi pra matang.

Menurut Tippi Mackenzie, salah seorang penyelidik di UCL, "jika ia berfungsi, kita patut teruskan." Mackenzie percaya sistem sedia ada yang digunapakai dalam membantu kelahiran bayi pra matang adalah tidak ideal.

"Saya rasa Biobag berpotensi untuk merevolusikan bagaimana kes kelahiran bayi pra matang akan dijalankan," kata beliau. "Itu adalah sesuatu yang cukup besar dan perlu dihebahkan kepada semua."

"Mungkin dalam 3 tahun, kita akan dapat lihat adakah kaedah ini boleh digunakan untuk bayi manusia," kata Flake.


"Nomofobia" penyakit yang sangat membimbangkan di masa kini

Anda masih tertanya-tanya apa penyakit 'Nomofobia' ini? Anda rasa anda mampu untuk jalani kehidupan seharian anda tanpa sebarang telefon pintar pada zaman teknologi yang semakin canggih ini? Jikalau anda sentiasa berada dalam keadaan yang gelisah, takut dan jantung anda berdegup kencang di saat anda kehilangan telefon pintar atau gajet, ini adalah satu petanda yang paling bahaya!

Tahukah anda bahawa perkataan 'Nomofobia' ini berasal dari perkataan Bahasa Inggeris iaitu 'no-mobile phone-phobia' yang merupakan salah satu fobia yang jarang diketahui ramai bahkan sudah menular dalam diri anda tanpa anda sedar. Nomofobia merupakan satu perasaan takut untuk hidup tanpa telefon pintar yang juga boleh memberi kesan buruk dalam kehidupan seharian anda. Sejujurnya, ia menjadikan kita sebagai  'hamba' untuk isi kandungan yang terdapat dalam telefon tersebut seperti aplikasi sosial, permainan dan lain-lain. Telefon pintar telah menjadi sebahagian dari hidup anda sehingga membuatkan anda selalu bergantung padanya tidak kira di mana jua anda berada. Oleh sebab itu, ia merupakan satu penyakit berbahaya yang boleh menjejaskan kehidupan seharian anda jika anda tidak mampu mengawalnya kelak.

Asal usul Nomofobia ini wujud pada tahun 2008, apabila YouGov iaitu penyelidik dari United Kingdom telah membuat kajian tentang kebimbangan yang dilalui oleh pengguna tegar telefon pintar. Kajian ini menunjukkan bahawa hampir 53% pengguna telefon pintar di Britain selalu berasa bimbang apabila mereka kehilangan ia atau kehabisan bateri mahupun kredit serta tiada talian perkhidmatan.

Apabila anda terlalu bergantung akan telefon pintar sama ada untuk mencari maklumat atau untuk kehidupan sosial anda, ia akan menyebabkan kehidupan anda turut terjejas tanpa anda sedar. Berikut merupakan punca bahayanya 'Nomofobia' ini :

Golongan Nomofobia ini selalunya akan berasa sangat stress dan mengalami gangguan emosi yang berbeza pada setiap masa. Hal ini disebabkan oleh ketiadaan internet atau seumpamanya lalu menyebabkan penderita ini berasa marah dan emosi tidak stabil ketika itu malah akan menyakiti orang di sekeliling mereka tanpa mereka sedar.

Ketagihan terhadap telefon pintar ini juga menyebabkan kurangnya fokus dengan keadaan sekeliling terutama apabila menggunakannya ketika memandu walaupun undang-undang jalan raya sudah melarang penggunaan telefon ketika memandu. Risiko ini amat besar kerana ia turut melibatkan nyawa pengguna jalan raya yang lain.

Mengikut kajian statistik di Amerika, hampir 30% kemalangan jalan raya disebabkan oleh kecuaian pemandu yang menggunakan telefon pintar ketika memandu pada tahun 2012.

Golongan Nomofobia lebih cenderung meluangkan masa dengan aplikasi sosial berbanding dengan teman rapat dan keluarga bahkan sewaktu makan malam pun masih fokus dengan telefon sambil makan. Kini, sudah tiada interaksi dengan ahli keluarga ketika itu dan di mana saja mereka berada, dengan siapa pun mereka pergi, telefon pintar itu tetap menjadi pujaan hati. Hal ini turut memberi kesan kepada hubungan suami isteri apabila masing-masing kurang memberi perhatian.

Ini antara kesan yang paling buruk terhadap golongan Nomofobia ini kerana mereka sudah tidak mampu mengawal waktu tidur mereka dan lebih suka berjaga malam untuk melayari internet atau ketagih untuk bermain permainan di dalam aplikasi tersebut. Walaupun mengantuk tetapi mereka berasa susah untuk berpisah dengan telefon kesayangan dan otak mereka sentiasa berfikir akan telefon tersebut. Implikasinya, golongan ini sudah susah untuk tidur malam dan kekurangan waktu tidur pula menyebabkan kesan buruk pada kesihatan diri seperti hati lemah dan seadanya.

Sedar atau tidak, rata-rata di sekeliling kita sudah berada dalam bahaya dengan perkembangan teknologi yang semakin maju dari semasa ke semasa. Malahan, kajian sebelumnya juga pernah menyatakan bahawa di Amerika, golongan ini sudah semakin bertambah apatah lagi di Malaysia dan di seluruh dunia. Telefon pintar sekarang boleh di ibaratkan sebagai 'jantung' manusia yang akan sentiasa berdegup jika kita sentiasa dekat dengannya, tetapi kita tidak sedar bahawa pada masa yang sama ia juga akan membunuh kita secara perlahan-perlahan. Mudah-mudahan anda masih dapat mengawal diri dari termasuk dalam golongan ini.


Tips pemilihan kursus di IPT : Ketahui jenis-jenis bidang kejuruteraan

Menjelang pasca keputusan Sijil Peperiksaan Malaysia(SPM), pasti ramai adik-adik yang berhajat untuk melanjutkan pelajaran ke universiti. Ada juga yang memilih untuk terus bekerja dan tak kurang yang mengambil kursus kemahiran. Apapun pilihan yang dibuat, anda harus tahu potensi diri dan kecenderungan yang ada dalam diri anda. Mungkin ada yang memilih bidang atas kemahuan ibu bapa, ada juga yang memilih atas minat sendiri. Namun, harus diingat supaya anda tahu apa justifikasi tentang bidang yang dipohon. Entri ini akan mengupas mengenai salah satu bidang yang diminati oleh adik-adik lepasan  spm, iaitu kejuruteraan.

Kejuruteraan merupakan salah satu bidang yang terbesar dalam profession pekerjaan di Malaysia. Terdapat berpuluh cabang kejuruteraan yang boleh diceburi mengikut spesifikasi yang berbeza. Bagi adik-adik yang ingin bergelar jurutera atau engineer, sudah pasti anda akan memilih semua jenis kejuruteraan yang ada didalam senarai pilihan permohonan anda. Untuk memastikan anda tidak tersalah pilih, ketahui justifikasi setiap bidang kejuruteraan dan skop kerja mereka:

Kejuruteraan mekanikal merupakan bidang yang menerapkan pembelajaran secara praktikal dan teori tentang daya,kuasa,mesin,bahan,tenaga dan sesuatu yang melibatkan banyak kerja-kerja praktikal yang mencabar dan memberi pengalaman terbaik.

Jurutera mekanikal menjalankan tugas penyelidikan, memberi nasihat dan mereka bentuk mesin-mesin pengeluaran, jentera, loji, peralatan perindustrian. Membangunkan sistem perindustrian serta memberi nasihat serta mempastikan sistem tersebut berfungsi. Membuat kerja-kerja penyelenggaraan dan pembaikan jika perlu. Mengkaji dan memberi nasihat berhubung dengan aspek teknologi bahan, produk, proses serta prosedur penyelenggaraaan yang tertentu.

Terdapat beberapa sub bidang dibawah kejuruteraan mekanikal  seperti Kejuruteraan Pembuatan, Kejuruteraan Automotif, Kejuruteraan Loji, dan Kejuruteraan Plastik. Kesemua sub bidang ini berada didalam skop yang sama tetapi dengan pengkhususan yang berbeza. Graduan dalam bidang ini mempunyai permintaan yang tinggi dalam industri seperti:

Skop kejuruteraan awam meliputi kerja-kerja merancang, mengurus, mereka bentuk, menyelia pembinaan dan penyelenggaraan pelbagai perkhidmatan umum, komersil, binaan serta kemudahan perusahaan. Berkemahiran menyelesaikan masalah seperti pengetahuan tentang kerja-kerja pembinaan. Melibatkan lawatan ke tapak binaan menjalankan tinjauan, memperolehi contoh batu-batan dan tanih untuk dianalisa bagi memastikan sesuatu projek selamat serta mengambil kira penganggaran kos dan menolong menentukan supaya projek tersebut selesai dalam jangkamasa yang ditetapkan.

Dalam eri kata lain, jurutera awam banyak terlibat dalam projek infrastruktur dan apa jua yang melibatkan dengan pembinaan. Berikut adalah prospek kerjaya yang boleh diceburi dalam bidang ini:

Kejuruteraan elektrik merangkumi penyelidikan dan memberi nasihat, mereka bentuk, membangunkan dan menyelia pembuatan, pemasangan, operasi dan penyelenggaraan, baik pulih peralatan, mesin dan sistem untuk penjanaan, pengagihan, penggunaan dan pengawalan kuasa elektrik. Mereka juga terlibat dalam perkembangan dan pembuatan berbagai jenis alat elektrik. Menguji dan menyelesaikan masalah operasi dan menganggar masa dan perbelanjaan sesuatu projek kejuruteraan yang akan dilaksanakan.

Jurutera elektrik bertanggungjawab menyelia juruteknik ketika proses rekabentuk, pembinaan, pemasangan, penyelenggaraan dan pembaikan sistem dan peralatan elektrik. Pekerjaan ini terdapat di kilang-kilang terutama sekali di sektor pembuatan, telekomunikasi, kilang dan loji. Antara kerjaya yang boleh diceburi dalam kelas ini termasuk:

Kejuruteran  elektronik mencakupi proses penyelidikkan dan memberi nasihat dengan menggunakan pengetahuan dan kaedah saintifik dan kejuruteraan untuk mewujud, membangun dan menyelenggarakan barangan, sistem dan komponen elektronik. Merekabentuk, membangun dan menguji barangan dan peralatan elektronik yang digunakan dalam bidang instrumentasi, kenderaan, telekomunikasi, pengemudian, komputer, perubatan dan hiburan.

Oleh yang demikian, harus diingat bahawa kejuruteraan elektronik lebih kepada komponen, manakala kejuruteraan elektrik pula merangkumi sistem seperti jaringan kuasa elektrik bangunan dan yang sewaktu dengannya. Berikut kerjaya yang boleh diceburi antaranya:

Kejuruteraan mekatronik adalah hasil gabungan kejuruteraan mekanikal, elektrik dan elektronik. Program ini melingkupi  bidang-bidang kejuruteraan  mekanikal, elektronik, elektrik, kawalan, perisian, komputer dan teknologi maklumat. Jurutera mekatronik menggunakan komputer dan sistem kawalan digit yang lain-lain untuk mengawal proses dalam industri. Mereka menggabungkan bidang sains elektrik, kawalan, mekanikal, robotik dan pembuatan untuk mencipta berbagai jenis produk. Produk-produk ini meliputi barangan kegunaan harian seperti mesin basuh, kamera, mesin pendua dan brek antikunci kereta serta mesin-mesin kawalan komputer yang berteknologi tinggi yang digunakan di industri pembuatan dan pemasangan. Berikut antara profession yang boleh diceburi:

Jurutera Kimia menjalankan penyelidikan dan penyeliaan operasi loji-loji kimia dan kelengkapan untuk perlarutan, penurasan, kesejatan, kekontangan, penurunan, kepekatan, kombinasi, penghabluran dan lain-lain operasi untuk membuat kimia berat atau kimia halus mengikut spesifikasi. Mengkaji proses-proses yang sedia ada atau alat kelengkapan yang digunakan, kecekapan dan tahap pengeluarannya. Menjalankan kajian mengenai prinsip-prinsip kimia, fizik, dan kaji dayagerak haba untuk mencipta proses-proses baru. Memperbaiki rekabentuk alat kelengkapan bagi meningkatkan kecekapan pengeluaran.

Selain itu, jurutera bertanggungjawab menyelia pemasangan alat kelengkapan untuk pengeluaran berasaskan skala yang besar bagi tujuan komersial. Mengkaji sifat-sifat kimia yang berbagai atau barang-barang kimia seperti asid, rayon, pencelup-pencelup yang dicipta di makmal dan mencipta proses-proses dan alat kelengkapan untuk membuatnya. Menyelia dan meyelaras aktiviti-aktiviti pekerja yang menjalankan mesin-mesin pencanai, penyembur, pencelup, reaktor dan lain-lain alat kelengkapan untuk mempastikan bahan-bahan mentah diperlukan dengan cekap melalui proses-proses kimia, mekanik dan proses-proses lain.

Sub kepada kejuruteraan kimia ialah kejuruteraan minyak dan gas yang lebih tertumpu kepada pemprosesan minyak dan gas mentah yang digali dari perut Bumi. Minyak mentah yang diperolehi perlu diproses, ditapis, dan diagihkan mengikut penggunaan jenis minyak yang diperolehi. Pekerja di bidang ini antaranya:

Secara umumnya, masih terdapat berpuluh lagi bidang kejuruteraan yang lebih khusus . Namun kesemuanya duduk dibawah bidang kejuruteraan yang disenaraikan diatas. Semua yang dijelaskan diatas adalah asas untuk pengetahuan adik-adik dan ibu-bapa yang masih tertanya-tanya bidang kejuruteraan yang mana satukah yang harus dipilih. Diharap perkongsian ini akan memberi pendedahan kepada adik-adik lepasan SPM khususnya, dan masyarakat semua.Apa pun bidang yang diceburi, harus ada minat yang mendalam, di samping usaha yang berterusan.

2. JABATAN KEJURUTERAAN MEKANIKAL POLITEKNIK SULTAN ABDUL HALIM MU'ADZAM SHAH


Para perokok akan didenda sebanyak RM10,000 atau penjara tidak melebihi 2 tahun.

Para perokok yang berada di Malaysia kini perlu membiasakan diri supaya tidak merokok dikawasan awam. Apabila tiba tarikh 1 Jun 2017 tindakan undang-undang akan dikenakan kepada perokok yang ingkar pada arahan tersebut .Tindakan undang-undang akan di ambil  di bawah Peraturan 11(w) dan 11(x), Peraturan-Peraturan Kawalan Hasil Tembakau (PPKHT) Pindaan 2017, Taman-Taman Awam di seluruh Malaysia, Taman Negara yang telah diwartakan di bawah Akta Taman Negara 1980 [Akta 226], Enakmen Taman Negara Kelantan, Enakmen Taman Negara Pahang atau Enakmen Taman Negara Terengganu serta Taman-Taman Negeri seperti di dalam jadual kesembilan peraturan ini telah diwartakan sebagai tempat dilarang merokok.

Bagi maksud perwartaan Taman-Taman Awam, semua kawasan di Taman Awam adalah dilarang merokok kecuali tempat letak kereta terbuka manakala bagi Taman Negara dan Taman Negeri, tiga tempat utama yang menjadi tumpuan orang awam iaitu menara cerapan, tapak perkhemahan, titian kanopi dan jarak lima meter dari laluan masuk atau keluar titian kanopi adalah dilarang sama sekali untuk anda merokok yang telah diwartakan pada 1 Februari 2017.

Selaras dengan pewartaan ini, Peraturan 21 iaitu peruntukan bagi hentian pengangkutan awam tidak berhawa dingin, tempat makan berhawa dingin dan stadium terbuka dengan keluasan satu pertiga kawasan merokok adalah dimansuhkan. Ini bermakna kini semua tiga jenis permis ini adalah seratus peratus kawasan dilarang merokok termasuk rokok, cerut, lain-lain hasil tembakau dan rokok elektronik.

Penambahan kawasan larangan merokok di bawah Peraturan 11 dan pemansuhan Peraturan 21 PPKHT 2004 adalah bertujuan untuk melindungi golongan bukan perokok dari bahaya asap rokok atau lain-lain produk merokok. Ini adalah selaras dengan Artikel 8, WHO Framework Convention on Tobacco Control (FCTC) yang telah dianggotai Malaysia semenjak tahun 2005. Selain daripada itu, perluasan kawasan-kawasan dan tempat-tempat dilarang merokok bertujuan untuk mengekang aktiviti merokok di tempat awam supaya budaya ini tidak diterima oleh setiap lapisan masyakarat. Bagi perokok yang melakukan kesalahan ini, mereka akan didenda sebanyak RM10,000 atau penjara tidak melebihi 2 tahun.

Pihak Kementerian Kesihatan  juga menasihatkan supaya semua rakyat Malaysia dapat mematuhi peraturan ini dan menyeru kepada semua lapisan masyarakat agar  bersama-sama memastikan persekitaran anda terutama di tempat tumpuan awam bebas seperti taman rekreasi,taman permainan dan lain-lain lagi besas dari bahaya asap rokok termasuk rokok elektronik.


Kisah Pelarian Perang Syria Terpaksa Jual Pen Ini Perlu Ada Penamat Gembira

Pada bulan Ogos 2015, Abdul Halim al-Attar ditangkap gambarnya sedang mendukung anak perempuannya berjalan di bandar Beirut. Dengan tangan kanan memeluk anaknya yang sedang tidur dan tangan kirinya menggenggam beberapa batang pen biru, beliau cuba mencari makan dengan menjual pen di jalanan.

Bekas seorang pembuat coklat di kota Damascus, ayah tunggal itu lari ke Beirut, Lebanon dari Syria selepas peperangan berlaku setiap hari di kawasan khemah di Yarmouk, sebuah daerah berdekatan Damascus pada tahun 2012. Yang lebih menyedihkan, beliau sebenarnya berasal dari Palestine, lari ke Damascus akibat perang di Palestine. Abdul Halim lahir dari Syria tetapi adalah seorang warganegara Palestine.

"Peluru berpandu seolah seperti hujan dan kami tak tahu dari mana datangnya peluru tersebut," kata beliau. "Anak saya ketakutan mendengar bunyi kapal terbang, jet, jadi saya tahu saya terpaksa melarikan diri dari khemah kami ke Beirut."

Keadaan di Beirut walaupun tiada peperangan, sukar bagi pelarian seperti Abdul Halim. Beliau cuba mendapatkan kerja dibanyak tempat tetapi tidak banyak yang mahu menerima beliau kerana tidak mahu anak beliau menurut sama ke tempat kerja. Abdul Halim tak mahu meninggalkan anak beliau yang bernama Reem, 9 tahun sendirian.

Beliau terpaksa memilih untuk menjual pen kerana itu sahaja kerja yang mampu dilakukannya untuk menyara hidup mereka, walaupun imbuhannya tidaklah seberapa. Kemudian pada satu hari, seorang jurufoto amatur melihat Abdul Halim mendukung anaknya di jalan lalu mengambil gambar anak beranak tersebut.

Gambar itu dimuat naik ke media sosial dan orang ramai mula memikirkan cara untuk membantu.

Seorang jurnalis dan pembangun web yang berasal dari Norway bernama Gissur Simonarson mencipta satu akaun twitter dengan menggunakan nama akaun @buy_pens dan memulakan satu kempen untuk mengumpulkan $5000 bagi Abdul Halim dan keluarganya. 3 bulan kemudian, jumlah kutipan yang diperolehi mencecah lebih daripada $190,000 (RM827 ribu).

Semua ini dilakukan tanpa pengetahuan Abdul Halim, sehinggalah pada satu hari apabila aktivis dan jurnalis dari Lebanon bernama Carol Malouf Khattab (gambar di bawah) dan beberapa orang lain yang mahu membantu berjaya dalam pencarian, akhirnya mengetuk pintu rumah usang Abdul Halim untuk menyampaikan berita mengenai bantuan yang bakal mereka terima.

Apabila diberitahu mengenai kisah bagaimana sejumlah wang berjaya dikumpul untuk membantu beliau, hati Abdul Halim retak. Dia mula mempersoalkan mengapa gambarnya diambil dan kenapa ada orang yang mahu membantu beliau sedemikian rupa.

Ini semua memalukan, pada dia kerana fotonya yang tersebar dia anggap mencemar maruahnya. Dia malu melihat gambar dirinya yang diambil dan dikongsi satu dunia kerana itu mengingatkan dia tentang kegagalannya memberikan hidup yang baik pada anaknya.

"Kenapa dunia mempedulikan tentang nasib saya?" tanya Abdul Halim. Memori menjadi pelarian perang akibat pertempuran yang membuatkan hidupnya berubah seolah tidak mahu melonggarkan cengkamannya.

Gissur Simonarson melantik Carol Malouf sebagai orang tengah untuk menyampaikan bantuan yang telah dikumpul. Berbekal $65,000 daripada jumlah terkumpul yang ada, Abdul Halim menggunakan wang tersebut untuk membuka sebuah kedai roti, kebab dan restoran kecil, serta menggajikan 16 orang pelarian Syria yang tinggal di Beirut. $25,000 daripada wang tersebut dihantarkan ke Syria untuk membantu rakan dan sanak saudara di sana.

Anak lelaki Abdul Halim, Abdulellah yang berumur 9 tahun mula kembali bersekolah selepas tergantung 3 tahun pendidikan dan mereka bertiga mampu tinggal di sebuah apartment dua bilik di sebuah bangunan tidak siap di bahagian selatan Beirut.

Pada April 2016, sebuah rakaman video menunjukkan perbualan di antara Abdul Halim dan Carol Malouf di mana Carol didapati melontarkan kata-kata kesat kepada Abdul Halim. Setelah disiasat, didapati yang Abdul Halim menduduh Carol menahan duit lebihan dari jumlah yang diterima.

Menurut Simonarson, terdapat beberapa kali Abdul Halim cuba mengugut Carol dengan kata-kata yang kurang enak sehinggakan beliau terpaksa melawan tuduhan Abdul Halim. Dilaporkan yang Carol Malouf merasakan yang Abdul Halim banyak mensia-siakan wang yang telah diberikan sebanyak $90,000 kerana tidak nampak sebarang hasilnya. Carol memberikan alasan yang terlalu banyak pihak yang cuba mengambil kesempatan atas kesenangan Abdul Halim tetapi beliau juga mengakui yang duit kutipan itu tidak ada padanya.

Akibat krisis yang melanda, Simonarson terpaksa menceritakan perkara sebenar yang berlaku.

Kerana wujudnya syarat yuran pemprosesan, Indiegogo dan Paypal akan mengenakan caj sebanyak $20,000 (RM87,000) dari jumlah yang telah diterima. Ditambah lagi status kewarganegaraan Simonarson sebagai pemilik kepada akaun Indiegogo yang memulakan kempen itu, Abdul Halim berkemungkinan akan kehilangan lebih $50,000 (RM217 ribu) dari jumlah kutipan kerana nilai cukai di Norway adalah pada kadar 45%, jika dilakukan transaksi melalui akaun Simonarson.

Terdapat beberapa masalah yang menimpa proses transaksi duit kerana Paypal tidak membenarkan pengkreditan berlaku terus ke Lebanon dan ini menyukarkan proses perpindahan wang ke Abdul Halim al-Attar.

Setakat ini tidak diketahui apa berlaku pada kepada lebihan $70,000 yang masih lagi dipegang oleh Simonarson dalam akaun Paypalnya.

Walaupun kisah ini belum berakhir secara positif sepenuhnya, tetapi kisah bagaimana pengguna internet bergabung mengubah nasib seorang pelarian perang sehingga akhirnya berjaya memiliki 3 buah jenis perniagaan untuk membantu pelarian lain, patut dijadikan tauladan kita semua.

Sentiasa positif dan berusahalah menjadikan dunia lebih baik. Walaupun kisah ini sudah pun berlaku setahun yang lalu, tetapi kisah ini pasti akan dikongsi bersama, membuktikan kuasa media sosial dalam mengubah dunia ke arah yang lebih baik.Link Indiegogo


Cuaca panas melampau berisiko untuk anda mendapat strok haba

Suhu paling  panas yang pernah di catatkan di Malaysia adalah 40.1 darjah celcius di Chuping, Perlis. Cuaca panas boleh memberi tekanan fizikal kepada tubuh badan setiap manusia. Antara kesan terhadap kesihatan ialah ia boleh menjadi dari tahap sederhana (mild) kepada sesuatu yang boleh menyebabkan maut, contohnya akibat strok haba. Strok haba atau heat stroke adalah sejenis penyakit yang berkaitan dengan haba dan ia dikategorikan sebagai yang paling serius. Penyakit ini dianggap serius kerana ia boleh mengancam nyawa disebabkan kegagalan mekanisme peraturan suhu badan (thermoregulation) iaitu suhu badan meningkat kepada 40.5 darjah celcius berbanding suhu normal iaitu 37 darjah celcius.

Salah satu punca yang terjadinya strok haba adalah kerana pendeahan kepada cuaca  dan suhu panas yang terlalu lama. Kekurangan meminum air putih dan dehidrasi juga antara punca boleh berlakunya strok haba. Tanda-tanda tubuh anda sangat memerlukan air boleh dibaca di bahagian ini.

Semua orang berisiko untuk menjadi mangsa kepada cuaca panas. Walau bagaimanapun, terdapat kumpulan yang lebih berisiko iaitu mereka yang terbabit dengan kegiatan aktiviti fizikal di luar seperti buruh, peladang, ahli sukan, tentera, polis dan lain-lain. Orang dewasa juga yang berumur 40 tahun ke atas mempunyai risiko 10 kali ganda lebih berbanding dengan mereka yang lebih muda. Kanak-kanak yang 5 tahun ke bawah kerana mereka juga berisiko dalam keadaan cuaca panas dan pemantau selalu harus dilakukan oleh ibubapa. Penghidap penyakit sistem pernafasan,penyakit darah tinggi, jantung, kencing manis dan penyakit kelenjar tiroid juga perlu diberi perhatian yang lebih kerana bimbang akan terkena serangan strok haba.

Anda juga dinasihatkan supaya tidak memakai pakaian tebal dan ketat kerana ia berisiko untuk menghalang haba keluar daripada penyejatan serta pengeringan peluh. Gejala cuaca panas melampau boleh menyebabkan sakit kepala,keletihan,lemah tumpuan,pening,lemah otot-otot,kekejangan,mual dan muntah. Keadaan yang terlalu teruk boleh menyebabkan berlakunya dehidrasi, kekeliruan dan tidak sedarkan diri. Cara  mencegah atau mengurangkan kesan terhadap kesihatan akibat cuaca panas melampau

Anda juga dinasihatkan supaya mengelak dari mengambil minuman yang mengandungi kafein, alkohol, atau kandungan gula yang tinggi. Jangan membiarkan seseorang berada di dalam kereta yang tertutup dan jangan bersenam atau bersukan dalam keadaan cuaca panas melampau. Pastikan anda mendapat bantuan dari pihak kesihatan sekiranya keadaan menjadi tidak terkawal


7 sebab kenapa anda perlu ada haiwan peliharaan.

Adakah anda tahu bahawa binatang peliharaan boleh meningkatkan tahap kesihatan fizikal dan emosi seseorang? Sekiranya anda seorang jejaka atau gadis yang single dan sering berasa kesunyian tanpa teman, anda boleh mengelakkan simptom-simptom kemurungan dengan membela haiwan peliharaan.

Kami kongsikan 7 cara haiwan peliharaan dapat mengubah hidup anda:

Tidak ada perkara lain yang boleh membuatkan anda bergerak lebih pantas daripada melihat binatang peliharaan anda nak 'melepas' di kawasan tidak sepatutnya. Pasti anda lari berdesup untuk mengelakkan ia membuang air di situ.

Selain itu, terdapat satu kajian mendapati memiliki haiwan peliharaan sentiasa membuatkan tubuh anda bergerak. Menurut penyelidik dari University of Liverpool, wanita hamil yang membela anjing berkemungkinan lebih aktif berbanding mereka yang tiada. Hal ini demikian kerana mereka perlu membawa anjing berjalan-jalan sekaligus menjadi satu senaman ringkas berintensiti rendah buat mereka.

Ramai orang yang gemar bertapa di rumah sambil menonton TV atau membuat maraton drama Korea selama 24 jam. Artikel yang disiarkan oleh Univerity of Harvard ini menyatakan sekiranya anda mempunyai binatang peliharaan, anda akan lebih kerap keluar untuk membawa haiwan itu berjalan-jalan, berinteraksi bersama orang lain berkenaan haiwan peliharaan masing-masing dan selalu berkunjung ke klinik untuk berjumpa doktor haiwan.

Kalau anda lebih gigih, mungkin anda akan groom haiwan peliharaan anda untuk mengambil bahagian dalam pertandingan atau pameran seperti Kucing Comel, Haiwan Paling Eksotik dan sebagainya. Mana tahu, anda dapat jumpa jodoh till jannah di situ?

Ada haiwan peliharaan comel-comel ni pengalamannya lebih kurang macam ada anak kecil - kita selalu terhibur dengan keletah dan gelagat mereka. Walaupun mereka melakukan aksi yang boleh membakar darah, namun anda pasti tertawa kecil apabila mengingatinya semula.

Kadang-kadang, bila anda bercerita dengan rakan sekerja ataupun ahli keluarga lain, mereka tak akan faham perasaan anda. Tapi ketahuilah bahawa membela haiwan sebenarnya boleh memberikan kebahagiaan dalam hidup anda yang penuh dengan pancaroba. Anda pun takkan terlalu stres akibat tekanan kerja.

Apabila anda mengusap dan membelai binatang peliharaan kesayangan, tubuh anda akan mengeluarkan oxytocin iaitu sejenis hormon yang berkaitan dengan perhubungan emosi yang boleh mengurangkan stress.

Apa yang lebih menarik adalah, sekumpulan saintis telah membuat kajian dan mendapati haiwan peliharaan juga sebenarnya menghasilkan oxytocin juga pada masa yang sama. Ini akan memupuk rasa tenang, melepaskan tekanan dan lebih mengeratkan hubungan.

Haiwan peliharaan memberikan sebuah hubungan persahabatan dengan manusia. Ini bermakna, mereka boleh membantu sesiapa yang sering berasa kesunyian dengan menjadi teman.

Menurut Prof. Allen R. McConnell dari Miami University, individu yang memelihara haiwan akan kurang berasa sunyi kerana haiwan akan memberikan sokongan sosial kepada mereka. Bila dah ada haiwan kesayangan, nak pergi mana-mana atau buat apa-apa pun mesti akan teringat padanya.

Satu kajian dibuat ke atas pesakit-pesakit yang baru dilepaskan dari Unit Rawatan Koronari (CCU) di mana penyelidik mendapati mereka yang mempunyai haiwan peneman yang menanti di rumah mempunyai kadar survival yang lebih tinggi daripada mereka yang pulang ke rumah sunyi. Keselesaan psikologi yang diberikan oleh binatang kesayangan inilah berkait rapat dengan usia yang lebih panjang.

Haiwan kesayangan boleh menyemai rasa harga diri dalam setiap pemilik dan boleh membantu mereka yang mengalami kemurungan. Haiwan bukanlah judgmental sebagaimana seorang manusia. Mereka tidak akan pernah menilai pemiliknya dari segi rupa, personaliti atau harta. Cinta mereka adalah tanpa syarat dan kekal selagi pemilik masih menyayangi mereka seadanya.


Semua orang mampu hafaz Al-Quran. Tak semesti untuk pelajar Tahfiz sahaja

Selalu kalau kita tengok video budak-budak boleh hafal surah-surah panjang dari Al-Quran, kita akan rasa kagum. Dan kita akan fikir, memanglah budak-budak mudah menghafal, sebab dia tak ada benda lain untuk difikirkan. Kawan, kita sudah silap besar. Kalau budak boleh buat, secara logiknya, kita yang sudah dewasa pastinya lebih mudah nak buat apa yang budak boleh buat. Budak tak pandai seterika baju, kita pandai. OK, itu contoh yang terkeluar landasan sikit.

Nak hafal? Boleh cuba, mulakan dengan yang mudah dahulu. Aku kongsikan di sini beberapa tips, semoga bermanfaat.

1. Pilih surah atau ayat yang kita suka. Pilih surah yang kita boleh amalkan sekerap mungkin. Aku bermula dengan surah Al-Mulk. 30 ayat. Bila dah hafal, pilih surah lain pulak. Tak ikut susunan pun tak apa. Bukannya ada exam pun. 2. Baca bagi lancar dan betul sebelum mula hafal. Apps Al-Quran bersepah sekarang. Siap boleh pilih qari yang power-power. Baca sekali dengan makna ayat tu, sebab kita dengan mudah boleh kaitkan perkataan dan makna tu dalam kepala kita masa nak baca tanpa tengok kemudiannya. Aku pakai terjemahan Bahasa Indonesia, sebab yang Bahasa Melayu bercampur aduk dengan tafsir. 3. Selalu pasang atau dengar surah yang kita nak hafal tadi. Maksud selalu tu bergantung pada individu. Lagu Hang Pi Mana di radio masa zaman kegemilangan dia dulu boleh jadi kayu pengukur perkataan selalu. Pantang buka radio saja mesti ada. Untuk aku, 3 kali pusing, satu kali sehari. Tak perlu banyak-banyak. Kita bukannya budak sekolah tahfiz.

4. Hafal sedikit demi sedikit. Satu hari boleh hafal satu ayat dah cukup. 3 ayat dah kira power. Tak payah pulun banyak-banyak ayat sekaligus. Hafal laju-laju nak pi mana? Macam aku cakap tadi, kita bukan budak sekolah tahfiz. Chill sahaja. 5. Tidur. Bila kita dah hafal satu dua ayat, dia akan terapung-apung dalam otak kita. Bila kita tidur, yang terapung-apung tadi akan mendap. Dia akan terselit di mana-mana. So, jangan frust bila dah ingat dua tiga ayat then lupa balik. Tidur dulu, InsyaAllah bangun tidur nanti dia register masuk. 6. Pilih masa yang sesuai untuk hafal. Orang kata masa paling sesuai adalah sebelum masuk waktu solat Subuh. Susah la nak hafal macam tu kalau kita bangun Subuh pukul 7, kan? Ada yang kata lepas Maghrib. Sebenarnya masa paling sesuai tu bagi aku bergantung pada individu. Aku menghafal paling masuk masa memandu. Lagi masuk kalau memandu jarak jauh. Boleh cuba tengok. 7. Bawak dalam solat apa yang kita dah berjaya hafal. Tak bawak selalu pun tak apa. Yang pentingnya kita selalu ulang baca dan hafal untuk sentiasa ingat. 8. Baca daripada satu sumber saja. Maknanya, kalau pakai satu Al-Quran tu jangan pakai yang cetakan lain. Kalau pakai satu apps tu, jangan tukar apps lain. Sebab kita manusia ni sedar tak sedar memang ada 'photographic memory'. Cuma berbeza tahap kecekapan sahaja.

Apabila dah hafal satu dua surah, kita akan sedar yang sebenarnya menghafal surah baru adalah lebih mudah daripada mengingat semula surah yang dah dihafal sebelum ni. Jadi, kena lah teruskan menghafal. InsyaAllah pahala bertimbun-timbun berbukit-bukau bergunung-ganang untuk kita semua. Alhamdulillah, aku diberi kemudahan untuk menghafal sikit. Terlalu sedikit kalau nak dibandingkan dengan budak-budak yang kita tengok dalam video tu. Dan aku share benda ni sebab aku rasa menghafal Al-Quran patut jadi sesuatu untuk semua orang yang beragama Islam, bukan setakat terpasung di pusat tahfiz sahaja. Mulakan perjalanan anda sekarang. InsyaAllah, tak dapat banyak, dapat sikit. Asalkan dapat. Sebab fadhilat menyimpan Al-Quran di dada ini sangatlah besar.


Penjelasan Maksud "Duli Yang Maha Mulia" Yang Ramai Orang Salah Faham

Hari Isnin yang lepas, kita baru sahaja menyambut Hari Pertabalan Yang Di Pertuan Agong yang baru, Sultan Muhammad ke V. Seperti dijangka, ada beberapa isu yang timbul antaranya mengenai penggunaan perkataan Duli Yang Maha Mulia.

Bagi sesetengah pihak, ada yang mengatakan perkataan Yang Maha Mulia tidak sesuai digunakan pada manusia sebaiknya hanya layak bagi Tuhan. Mereka mendakwa penggunaan perkataan ini boleh membawa kepada syirik kerana seolah-olah meletakkan seorang Sultan setaraf dengan Tuhan.

Terima kasih kepada halaman Facebook Page The Patriot yang menjelaskan maksud Duli Yang Maha Mulia ini dengan ringkas dan jelas!

Masalah ini timbul akibat kurangnya pemahaman bahasa Melayu itu sendiri. Tertarik dengan komen daripada seorang komentar yang mengambil bait lirik lagu nyanyian Malique (Too Phat):

Diharap penjelasan ini jelas dan mampu membuatkan kita lebih bangga dengan keunikan dan kekayaan bahasa Melayu itu sendiri.


Elakkan Memberi 5 Makanan atau Minuman Ini Kepada Kucing Anda

Sekiranya anda ada memelihara kucing di rumah, ada harus tahu bahawa bukan semua makanan harian kita boleh diberi kepada mereka. Ada makanan yang boleh dimakan oleh manusia tetapi sangat merbahaya kepada si comel sehingga boleh menyebabkan mereka keracunan dan mati.

Mari kenali 5 makanan manusia yang berbahaya kepada kucing anda.

Kebanyakan pemilik kucing sudah maklum akan bahaya coklat kepada kucing. Coklat mengandungi theobromine yang boleh menyebabkan peningkatan kadar denyutan jantung dan kematian kepada kucing. Theobromine terkandung dalam pelbagai jenis coklat termasuk coklat putih (white chocolate) dan coklat gelap (dark chocolate).

Kita sedia maklum bahawa kucing suka makan ikan. Walaubagaimanapun, elakkan memberi makan ikan mentah kepada si comel anda. Ikan mengandungi sejenis enzim yang meghancurkan thiamine, sejenis vitamin B yang penting kepada otak kucing. Kekurangan thiamine ini boleh menyebabkan masalah otak (neurologi) kepada kucing dan koma.

Elakkan juga beri kucing anda memakan ikan goreng kerana ia boleh menyebabkan masalah keguguran bulu kucing anda. Jika ingin memberi mereka ikan, seeloknya rebus dahulu ikan tersebut.

Sama seperti kesannya kepada manusia, memakan telur mentah boleh menyebabkan jangkitan kuman salmonella yang boleh menyebabkan radang pankreas. Tidak mengapa sekiranya anda ingin memberi telur yang sudah dimasak tetapi pastikan dalam kuantiti yang sedikit.

Ada sesetengah daripada pemilik kucing gemar memberi sisa-sisa ikan dan nasi kepada si comel. Walaubagaimanapun, pastikan ianya tidak mengandungi bawang. Bawang mengandungi N-propyl disulphide yang dikenalpasti boleh merosakkan sel darah merah dan kematian kepada kucing.

Daripada segi kesihatan, pengambilan alkohol dikenalpasti boleh merosakkan hati. Pemberian minuman alkohol kepada kucing juga mempunyai kesan yang sama, tetapi lebih teruk kerana hati mereka lebih kecil. Pemberian dua sudu kecil minuman vodka atau whiskey sudah cukup membuatkan kucing anda koma.

Selain itu, pemberian alkohol kepada si kucing juga boleh menyebabkan saluran darah mereka bersifat asid dan seterusnya menyebabkan kerosakan buah pinggang mereka.

Diharapkan info ini dapat memberi tips berguna mengenai makanan dan minuman kepada kucing kesayangan anda. Sebagai pemilik kucing, adalah menjadi tanggungjawab anda untuk memelihara dan menjaga kucing anda dengan sebaik mungkin.

Mana tahu, kucing yang anda pelihara mungkin boleh menjadi saham anda diakhirat kelak.


Ini cara sebutan yang betul jenama kereta dari seluruh dunia

Pernah tak anda sembang topik kereta dengan rakan-rakan, kemudian anda nak up diri sendiri bercerita tentang rancangan nak beli Porsche dalam masa 5 tahun. Tapi anda silap dengan menyebut "Porch" maka anda terus dibahan rakan-rakan sehingga akhir hayat?

Untuk mengelakkan kejadian seperti ini berulang, mungkin anda boleh cepat-cepat tonton video ini. Belajar cara sebutan sebenar jenama kereta dari seluruh dunia daripada penutur asli sendiri.

Video ini dikompilasikan oleh Gerard Farre yang telah berkunjung ke Geneva Motor Show 2017. Dia bertanyakan cara sebutan sebenar setiap jenama kereta daripada wakil setiap negara.

Anda mungkin yakin untuk menyebut Toyota, Honda, Ford dan Jeep. Tapi betul ke cara anda sebut Lamborghini, Citroën dan Renault?


6 usaha kreatif mengitar semula di seluruh dunia

Kitar semula sebenarnya bukanlah sekadar mengasingkan sampah mengikut kategori dan tong. Banyak lagi cara yang anda boleh fikirkan untuk mengitar semula bahan terbuang. Mungkin anda boleh ambil inisiatif dan idea organisasi-organisasi berikut untuk diaplikasikan dalam skala yang kecil pula dari rumah atau dalam komuniti anda:

Di Eskilstuna, Sweden, sebuah pusat membeli-belah hanya dikhususkan untuk menjual hasil barangan lestari atau kitar semula. ReTuna Återbruksgalleria merupakan kombinasi perkataan "Tuna" iaitu gelaran untuk nama bandar dan "Återbruk" pula bermakna guna semula dalam bahasa Sweden.

Pusat membeli-belah dengan 9 buah kedai itu juga menjadi satu depoh pengumpulan di mana pelanggan boleh menghantar barang-barang yang mereka tidak lagi perlukan. Mereka menerima kesemua jenis produk termasuklah perabot, peralatan sukan dan pakaian. Barang-barang yang boleh dibaiki akan terus dijual semula di salah satu kedai.

Sekiranya barang itu tidak terjual, mereka akan dermakan kepada institusi lain seperti sekolah-sekolah, ataupun barulah dihantar untuk dikitar semula.

Pusat membeli-belah ini pula terletak di Minnesota, Amerika Syarikat. The Mall of America di Bloomington ini merupakan pusat membeli-belah terbesar di negara itu dan juga amat gigih bersaing untuk menjadi kompleks yang paling "hijau" di Amerika.

Antara usaha mesra alam sekitar yang dibuat oleh pihak pengurusan adalah seperti pemasangan lampu LED di kawasan tempat letak kereta, menyediakan tandas dengan penggunaan air yang cekap dan penanaman ribuan pokok dan tumbuhan.

Selain itu, kompleks membeli-belah ini juga mengitar semula minyak masak untuk dijadikan biodiesel serta mendermakan lebihan makanan kepada ladang khinzir tempatan. Setiap tahun, 2,400 tan lebihan makanan diberikan kepada ladang-ladang ini.

Di Malaysia pula, sebanyak 15,000 tan makanan dibazirkan setiap hari. Ramai yang tak ambil pusing pun pasal kitar semula. Tahukah anda 15,000 tan makanan ini boleh mengenyangkan 11 juta manusia lain dengan hidangan lengkap untuk 3 kali sehari?

Setiap tahun, dianggarkan 8 juta tan plastik terbuang memasuki lautan. Pencemaran ini bukan hanya disebabkan oleh botol air soda dan beg plastik yang membahayakan hidupan lautan. Pada tahun 1997, seorang penyokong pemuliharaan marin, Julie Church, terkejut melihat keadaan pantai di Kenya yang dipenuhi dengan selipar.

Julie kemudian mendapati kanak-kanak di sana gemar membuat permainan menggunakan hasil buangan selipar ini. Lalu, Julie pun meyakinkan kaum wanita tempatan untuk mengumpulkan, mencuci dan memproses semua selipar terbuang ini menjadi objek seni yang berwarna-warni.

Inisiatif kecil itu kemudian menjadi semakin besar hingga tertubuhnya Ocean Sole, sebuah perniagaan yang mengumpulkan selipar dari laut dan pesisiran pantai Kenya untuk digubah menjadi arca plastik, aksesori dan barang kodi. Selain menyelamatkan alam, Ocean Sole berjaya membuka peluang pekerjaan bagi wanita yang tinggal di pedalaman Kenya.

Knowaste merupakan sebuah syarikat dari Kanada yang diasaskan sejak tahun 1989. Syarikat ini mengitar semula produk kesihatan/kebersihan diri yang menyerap seperti lampin pakai buang, tuala wanita dan lampin dewasa.

Mereka telah mengusahakan kaedah untuk membuang bahan plastik dan fiber daripada produk-produk ini yang kemudian akan digunakan untuk menghasilkan produk baru seperti bahan pembinaan komposit, pasir kumbahan haiwan peliharaan ataupun sistem tiub kadbod perindustrian.

Matter of Trust yang berlokasi di San Francisco merupakan satu badan kebajikan ekologi yang memulakan program Clean Wave untuk mengumpulkan rambut dan bulu terbuang dari salon dan kedai gunting rambut. Mereka kemudian menggunakannya untuk membuat sejenis alat menyerupai tikar yang menyerap minyak dan juga menyumbat bum (containment booms).

Pasukan Hazmat akan menggunakan produk yang dihasilkan ini untuk membersihkan tumpahan minyak manakala jabatan kerja raya pula menggunakannya untuk mengelakkan titisan minyak daripada memasuki jalan air.

Tikar rambut dan bum Matter of Trust telah digunakan untuk kerja-kerja pembersihan semasa tumpahan minyak BP Deepwater Horizon di Teluk Mexico pada tahun 2010.

Kilang pembuatan krayon jenama Crayola di Pennsylvania, Amerika Syarikat menghasilkan 12 juta batang krayon baru setiap hari. Oleh sebab itu, warna krayon amat mudah didapati dengan harga yang murah dan sering dibuang begitu sahaja apabila ia menjadi semakin pendek.

Tetapi ramai yang tidak menyedari bahawa krayon kebiasaannya diperbuat daripada lilin parafin dan tidak boleh terbiodegradasi. Untuk mengelakkan alatan seni ini merosakkan alam sekitar, seorang bapa telah menubuhkan satu badan bukan untung dinamakan The Crayon Initiative bagi mengumpulkan krayon terbuang dari pelbagai restoran dan sekolah.

Krayon terkumpul kemudian dileburkan sendiri oleh bapa ini untuk menghasilkan batang-batang krayon baru. Krayon-krayon berwajah baru seterusnya didermakan kepada hospital kanak-kanak di seluruh California Utara untuk menceriakan hari mereka. Sudahlah menyelamatkan bumi, ditambah pula kebaikan dengan menggembirakan pesakit kecil. Pahala berlipat kali ganda!


Mungkinkah Ulat Beluncas Merupakan Penyelesaian Kepada Masalah Pencemaran Plastik?

Plastik merupakan bahan pencemaran utama dunia. Ianya sukar dilupuskan dan mengambil masa beratus tahun untuk lupus.

Pembuangan plastik kedalam laut terutamanya banyak membunuh hidupan laut yang telah memakan plastik kerana beranggapan ianya makanan.

Bagi mengurangkan pencemaran plastik ini, beberapa negara telah mengetatkan undang-undang penggunaan plastik. Sebagai contoh, di Kanada setiap plastik yang diberi akan dicaj kepada pelanggan. Ianya dilakukan bagi menggalakkan orang ramai membawa beg sendiri. Di Malaysia pula, kerajaan negeri Selangor telah mengambil langkah yang sama walaupun dikecam sesetengah pihak.

Selain itu, terdapat juga syarikat yang mula menjual plastik biodegradable yang lebih mudah diurai.

Sekumpulan penyelidik dari Cambridge University mungkin telah menemukan penyelesaian untuk masalah pencemaran plastik ini. Ulat beluncas yang merupakan sejenis parasit yang hidup di sarang lebah juga didapati mempunyai kebolehan memakan plastik.

Lihat gambar di bawah ini dimana beberapa lubang yang terhasil pada plastik setelah dimakan ulat beluncas.

Dalam satu kajian yang dilakukan, seratus ekor ulat ini telah diletakkan di atas plastik selama 12 jam. Setelah 12 jam dan ditimbang, terdapat pengurangan sebanyak 92mg pada beg plastik tersebut.

Penemuan ini merupakan permulaan yang baik buat para saintis. Mereka kini sedang melakukan kajian untuk memahami mekanisma disebalik proses ini dan menemukan bahan kimia yang terdapat pada ulat beluncas ini yang menjadi formula utama kebolehan mereka mengurai plastik.


Ini caranya Tommy Hilfiger menaikkan jenama mereka setaraf jenama terkenal yang lain

Tommy Hilfiger bukanlah jenama yang asing bagi kebanyakan rakyat Malaysia. Di Malaysia, kita mungkin kurang melihat orang memakai jenama ini memandangkan harganya yang lebih mahal berbanding di luar negara.

Syarikat ini diasaskan oleh Thomas Jacob "Tommy" Hilfiger". Beliau merupakan seorang pereka fesyen dari Amerika dan telah memperkenalkan jenama Tommy Hilfiger ini pada tahun 1985. Seperti kebanyakan pereka fesyen yang lain, beliau menghadapi kesukaran mengembangkan dan memperkenalkan rekaan pakaiannya di bawah jenama "Tommy Hilfiger".

Pada ketika itu, sudah ada beberapa jenama besar dalam industri ini seperti Calvin Klein dan Ralph Lauren. Jadi, apakah rahsia kejayaan Tommy Hilfiger sehingga berjaya membolos monopoli jenama-jenama besar ini?

Pengiklanan merupakan salah satu teknik marketing untuk memperkenalkan sesuatu jenama atau produk. Pada ketika itu, belum ada media sosial untuk melakukan pengiklanan secara atas talian dan kos pengiklanan menggunakan papan iklan (billboard) pula sangat mahal.

Bagi memastikan iklan yang dibuat berjaya, Tommy mempunyai dua pilihan:

Dalam permainan ini, setiap pemain perlu meneka huruf-huruf untuk mengisi tempat kosong yang membentuk satu perkataan. Inilah konsep iklan yang berjaya menarik perhatian ramai ketika itu dan berjaya melonjakkan jenama Tommy Hilfiger sehingga ke hari ini.

Gambar di atas merupakan iklan Tommy Hilfiger yang diilhamkan oleh George Lois. Ianya sangat genius dan kreatif.

Dalam iklan ini, beliau membariskan jenama Tommy Hilfiger dengan beberapa jenama besar seperti Ralph Lauren, Perry Ellis dan Calvin Klein sebagai perbandingan. Di baris keempat diletakkan jenama Tommy Hilfiger beserta dengan logo Tommy Hilfiger dengan tulisan:

Kebanyakan orang sudah pasti dapat meneka 3 jenama lain yang diletakkan pada papan iklan tersebut. Walaubagaimanapun, mereka pasti tertanya-tanya apakah jenama keempat yang diletakkan pada papan iklan tersebut.

Sejak daripada haritu itu, mereka mendapat banyak panggilan daripada pihak media dan orang ramai yang ingin tahu lebih lanjut mengenai jenama Tommy Hilfger. Jenama mereka menjadi buah mulut penduduk setempat dan makin ramai pelanggan yang datang ke kedai mereka untuk melihat dan membeli pakaian.

Keberanian untuk mengambil risiko dan kepentingan membuat teknik pengiklanan yang berkesan.

Setelah menaikkan papan iklan Tommy Hilfiger ini, mereka telah dikecam oleh sesetengah media kerana berani meletakkan jenama Tommy Hilfiger sebaris dengan jenama-jenama besar yang lain. Walaubagaimanapun, pada masa yang sama mereka telah mendapat banyak pendedahan percuma daripada pihak media yang seterusnya melonjakkan jenama ini.


Apa jadi kalau tertelan chewing gum?

Kalau makan gula-gula getah masa kecil, kaum ibu mesti selalu berpesan, "Makan baik-baik, jangan sampai tertelan! Nanti tercekik boleh mati!"

Tapi pernah tak perasaan ingin tahu menebal dalam diri dan berfikir, "Kalau aku betul-betul telan, apa jadi? Betul ke mati?"

Ada juga teori yang mengatakan kalau tertelan chewing gum, ia akan berada dalam perut bertahun-tahun lamanya. Jadi, kita perlu buat pembedahan untuk keluarkannya atau bagaimana?

Chewing gum, bubble gum atau gula-gula getah ini sebenarnya agak pelik sedikit. Kita kunyah ia sama seperti makanan lain. Ia juga mempunyai perasa serta rasa manis dan sedap seperti makanan lain. Namun, ia bukanlah sejenis makanan pun. Nak panggil gula-gula juga tidak boleh kerana gula-gula boleh ditelan.

Chewing gum pada zaman dahulu diperbuat daripada tar semula jadi yang melekit dan boleh diregangkan. Kemudian, manusia mula mengambil getah pokok pula sebagai bahan utama dan terkini, kebanyakan gula-gula getah boleh dibuat menggunakan getah sintetik.

Walaupun ia diperbuat daripada mana-mana bahan sekalipun, gula-gula getah masih tidak boleh dihadam. Ini disebabkan tubuh manusia tidak menghasilkan bahan kimia yang boleh menguraikan polimer getah itu sendiri.

Memanglah kita tidak boleh mencernakannya, tapi ini tidak bermakna yang ia akan kekal berada dalam perut. Setelah tubuh menyerap segala nutrien daripada chewing gum, getah resin yang tinggal akan dikumuh dan dikeluarkan seperti najis biasa.

American Chemical Society telah mengeluarkan video ini untuk menceritakan dengan lebih lanjut apa yang akan berlaku sekiranya anda tertelan gula-gula getah:

Adakah ini bermakna anda akan selamat sekiranya tertelan chewing gum? Ya dan tidak. Sekiranya anda tertelan seketul sahaja gula-gula getah, ia tidak akan memudaratkan. Anda tak akan mati kalau tertelan gula-gula getah.

Namun, sekiranya anda tertelan gula-gula getah dengan banyak, ia boleh menyekat saluran penghadaman, terutama sekali pada kanak-kanak. Keadaan ini boleh menyebabkan sembelit yang amat menyakitkan dan mungkin memerlukan bantuan doktor. Anda boleh baca sendiri kajian kes daripada senarai rujukan di bawah.

Apa-apa pun, berhati-hatilah. Kalau nak bagi sangat anak-anak kecil makan chewing gum, pastikan anda beri sebahagian kecil sahaja. Jangan biarkan mereka makan dalam kuantiti yang banyak.


7 Kontroversi Media Malaysia Yang Perlu Anda Ketahui

Kontroversi yang melanda sebuah rancangan TV3 baru-baru ini, Sukan Tak Sentral sebenarnya bukan kontroversi pertama yang melanda stesyen televisyen negara kita. Sebelum ini pun, sudah pelbagai kontroversi sebenarnya melanda media kita yang menggemparkan seluruh negara. Berikut adalah beberapa kontroversi menarik yang telah berlaku di Malaysia melibatkan pihak media.

Pada awal tahun 2016, apabila ditunjukkan visual Mother Teresa, seorang peserta menjawab "Mahatma Gandhi" sedangkan Mahathma Gandhi langsung tidak ada dalam senarai jawapan yang diberikan. Kalaulah peserta Clever Girl dapat bersabar sementara menanti jawapan dibacakan dan jawapannya salah, tidak mengapa lagi. Tetapi apabila diberi jawapan yang tidak wujud dalam soalan berbentuk objektif, susah hendak diterangkan kenapa ia berlaku. Bermula dari itu, produser Clever Girl terpaksa memohon agar masyarakat berhenti mengkritik kualiti peserta dalam rancangan. Sampai produser sendiri kena minta tolong, memang dah kes parah dah untuk sebuah rancangan yang diberi tajuk "Clever Girl."

Dalam sebuah rancangan bertajuk "Sensasi" yang disiarkan pada tahun 2007, apabila ditanyakan soalan mengapa Rosnah Mat Aris minat lelaki muda, beliau menyamakan dirinya dengan isteri Rasulullah saw. Siti Khadijah yang berkahwin dengan Rasulullah yang jauh lebih muda dari beliau. Selepas perkara itu menjadi kecoh, rancangan itu terus dibatalkan tayangannya. Rosnah Mat Aris pula digantung dari dibenarkan keluar televisyen selama setahun oleh stesyen milik kerajaan.

Pada satu konsert yang disiarkan secara langsung menerusi saluran 8TV dalam tahun 2008, Faizal Tahir telah menanggalkan bajunya ketika mengadakan persembahan. Berikutan kontroversi tersebut, Faizal Tahir digantung dari stesyen televisyen swasta selama 3 bulan. Pihak 8TV juga tidak dibenarkan membuat sebarang liputan secara langsung atau tertunda dalam bentuk hiburan selama 3 bulan.

Pada tahun 2006, pihak akhbar New Straits Times telah menerbitkan sebuah kartun yang didakwa menghina Rasulullah saw. dalam akhbarnya. Untuk memohon maaf atas ketelanjuran pada ketika itu, pihak NST telah memaparkan permohonan maaf mereka pada muka hadapan akhbar yang disiarkan secara tunggal tanpa dicetak sebarang berita lain. Tidak ada tindakan diambil ke atas pengurusan NST.

Pada tahun 2011, melalui rancangan "Mickey Mouse and Friends" yang disiarkan melalui slot pagi di TV2, mungkin ada pihak yang terlepas pandang, kartun itu memaparkan watak Nabi Nuh yang digambarkan sebagai seorang yang gempal, berjanggut panjang dan botak kepalanya berbincang bagaimana hendak menyiapkan bahtera bersama ahli keluarganya. Melalui kenyataan rasmi, TV2 menerusi RTM memohon maaf atas kesilapan yang dilakukan dan berjanji akan lebih berhati-hati dalam meneliti isi kandungan rancangan yang akan disiarkan.

Dalam tahun 2016, oleh kerana berlaku kesilapan dalam penyediaan teks, pembaca berita membaca skrip yang menyebut "Abu Sayyaf, yang berpengkalan di pulau selatan Filipina, penganut Roman Katolik terkenal dengan menculik, membunuh dan mendera." Kesilapan itu sebenarnya agak mengejutkan kerana kumpulan Abu Sayyaf cukup terkenal sebagai kumpulan pejuang berpaksikan Islam. Pihak RTM telah melakukan permohonan dan mengemukakan salinan teks asal yang sepatutnya dibaca yang sepatutnya merujuk kepada Filipina yang majoritinya berpenduduk penganut Roman Katolik.

Pada tahun 2010, TV3 cuba membawa sedikit kelainan apabila menggunakan pelbagai elemen dalam iklan promo hari raya mereka. Bagaimanapun, setelah masyarakat menganalisa video iklan tersebut, terdapat terlalu banyak elemen agama lain yang dimasukkan ke dalam iklan tersebut sehingga membuatkan iklan tersebut menyimpang dari tujuan asal. Iklan yang dikatakan menelan belanja 200 ribu ringgit itu akhirnya dihentikan tayangannya kerana terbukti iklan tersebut lari jauh dari tujuan asal meraikan sambutan Hari Raya Aidilfitri.

Bagaimana? Banyak kan sebenarnya kontroversi yang melanda pihak media di negara kita atas kesilapan dan kecuaian kita sebagai manusia. Apa yang penting sebenarnya adalah mengingatkan diri kita yang kita tidak akan terlepas dari melakukan kesalahan. Mungkin hari ini hari dia, esok-esok mungkin hari kita pula. Yang penting kita semua cubalah sedaya upaya menjaga tutur kata kita, bersama-sama.


10 Fakta Menarik Mengenai Yang Di-Pertuan Agong ke-15, Sultan Muhammad V

Pada Isnin, 24 April 2017 bersamaan 27 Rejab 1438H, telah berlangsungnya majlis pertabalan Sultan Muhammad ke V sebagai Yang Dipertuan Agong Malaysia ke 15 di Istana Negara, Kuala Lumpur. Sultan Perak, Sultan Nazrin Muizzuddin Shah dipilih sebagai Timbalan Yang di-Pertuan Agong untuk tempoh yang sama.

Berikut adalah beberapa fakta menarik tentang Sultan Muhammad V yang dapat kami kongsikan hari ini.

1. Nama asal baginda adalah Tengku Muhammad Faris Petra, putera sulung kepada Sultan Ismail Petra, menggunakan gelaran Sultan Muhammad V selepas ditabalkan sebagai Sultan Kelantan ke 29 pada 2010.

2. Dilahirkan pada 6 Oktober 1969, baginda mendapat pendidikan awal di Fatima Convent Kindergarten pada tahun 1975 dan 1975, Sekolah Sultan Ismail 1, Kota Bharu kemudian menyambung pendidikan di Sekolah Antarabangsa Alice Smith, Kuala Lumpur dan ke Oakham Schoold Rutland, England sehingga tahun 1989.

3. Baginda melanjutkan pendidikan dan pengajian tertiari dalam bidang kajian diplomatik di St.Cross College, Oxford serta di Oxford Centre for Islamic Studies dalam tahun 1989 hingga 1991. Pada masa yang sama beliau sempat belajar di Deutsche Stiftung Internationale Entwicklung, Berlin dan belajar bidang Pengurusan Perniagaan Eropah di European Business School London.

4. Baginda mempunyai 3 orang adik iaitu Tengku Mahkota Kelantan Tengku Dr Muhammad Faiz Petra, 42, Tengku Muhammad Fakhry Petra, 38, and Tengku Amalin A'ishah Putri, 32.

5. Dilaporkan yang hobi baginda adalah membaca. Baginda juga gemarkan sukan ekspedisi empat roda, menunggang kuda, menembak, memanah, bermain badminton, bolasepak, bowling dan juga gemar sukan go-kart.

6. Baginda kini dilantik sebagai Canselor Universiti Malaysia Kelantan (UMK) pada 19 September 2011.

7. Beberapa perkara menarik mengenai baginda adalah baginda lebih gemar mengenakan jubah, berbaju Melayu, berkain pelekat dan berkopiah ketika menghadiri majlis di masjid.

8. Baginda juga disebut sebagai seorang pencinta haiwan. Baginda pernah memelihara tiga ekor singa sebelum dua daripadanya mati dipatuk ular. Baginda juga memlihara haiwan-haiwan lain seperti kucing, kuda, ayam dan burung sebagai hobi. (dalam gambar - Pengurus Royal Kelantan Endurance Tuan Ngah Tuan Muda bersama singa peliharaan baginda)

9. Baginda menggunakan gelaran Sultan Muhammad V kerana namanya mengandungi nama Muhammad. Baginda juga menggugurkan penggunaan lafaz "Daulat Tuanku" dan diminta ganti dengan lafaz "Allahuakbar."

10. Nasihat berguna baginda kepada orang ramai berbunyi begini ; Sistem politik ini, bagi saya selagi ia tidak bercanggah dengan agama dan kita tidak memburuk-burukkan orang lain dalam ceramah tidak mengapa. Bagaimanapun ia bergantung atas diri masing-masing. Misalnya atas pentas ceramah, kalau sesetengah orang itu mulutnya laser, akan keluar perkataan-perkataan yang tidak elok tetapi kalau orang itu jenis orang baik, tak akan keluar kata-kata buruk ke atas orang lain. Jadi kita sendiri kena tahu bila hendak tekan brek (had). Kalau saya sendiri nak cakap apa-apa pun siapa boleh halang saya cakap tapi kita sendiri kena tahu bila hendak brek. Sebagai manusia kita kena tahu had kita di mana. Jika tidak, kita akan menjadi seperti sebuah kereta api yang out of control yang akhirnya akan terbalik.


Lelaki ini tetaskan telur ayam, tidur dalam beruang dan tinggal dalam balang kaca

Seorang seniman Perancis menghabiskan masa selama tiga minggu untuk mengeram 10 biji telur sehingga menetas secara 'live' di dalam sebuah muzium di Paris.

Abraham Poincheval duduk di atas telur-telur itu seharian di atas meja pengeraman istimewa sambil memakai selimut/jubah Korea dan hanya dibenarkan untuk meninggalkan telur selama 30 minit sahaja sehari untuk makan dan ke tandas.

Abraham mengalami kesukaran kerana perlu tidur di atas telur-telur itu. Selain itu, dia juga perlu bertahan kerana suhu dalam vitrin kaca itu perlu dikekalkan sekurang-kurangnya 37 darjah Celsius, iaitu suhu yang sesuai untuk pengeraman telur. Para pengunjung yang datang boleh melihat sendiri gelagat Abraham yang asyik duduk dan bangun untuk memeriksa telur-telurnya.

Sebelum ini dia terkenal kerana bapanya menjadi viral kerana mencipta pil yang membuatkan angin kentut berbau bunga ros atau coklat. Nama Abraham sendiri juga sering disebut-sebut kerana pernah hidup dengan tinggal di dalam bangkai beruang dan di dalam botol kaca gergasi yang ditutup menggunakan gabus.

Setelah hidup dalam vitrin kaca sejak 29 Mac yang lalu, Abraham akhirnya berjaya menetaskan anak ayam pertama di Muzium Seni Moden Palais de Tokyo selepas 3 minggu membuat proses pengeraman.

Walau bagaimanapun, 'seni' Abraham masih belum berakhir kerana dia masih perlu menunggu di dalam rumah kaca itu sehinggalah sembilan 'anak'nya yang lain menetas. Kemudian barulah dia boleh pulang ke rumah untuk berjumpa dua orang anaknya yang betul.

Dia berjanji agar anak-anak ayam ini tidak akan sesekali berakhir menjadi sembelihan sebagai makanan. Ayam-ayam ini akan diberikan kehidupan yang bahagia di ladang bapanya di wilayah barat Perancis.


2 Penyakit Kucing Ini Boleh Membunuh Manusia

Ramai orang yang membela kucing beranggapan yang penyakit yang dihidapi oleh kucing tidak akan berjangkit kepada manusia. Selalunya, apabila kucing mereka jatuh sakit, kucing tersebut hanya dibawa berjumpa dengan doctor haiwan untuk mendapatkan ubat.

Tetapi, ramai tidak tahu yang sebenarnya ada beberapa penyakit yang dihidapi oleh kucing boleh berjangkit kepada manusia, malah boleh membahayakan nyawa orang yang membelanya. Penyakit daripada haiwan peliharaan ini tersebar melalui cakaran, gigitan, sentuhan atau najis.

DUA penyakit di bawah ini adalah antara penyakit yang paling berbahaya.

Toxoplasmosis disebabkan oleh parasit Toxoplasma gondii, yang membiak di dalam sel usus kucing. Kucing anda mungkin mempunyai parasit ini di dalam usus mereka disebabkan makan tikus dan serangga atau interaksi dengan kucing lain yang telah dijangkiti. Kucing anda mungkin nampak sihat, tetapi perutnya mungkin dipenuhi parasit ini.

Parasit ini boleh berpindah ke dalam badan manusia sekiranya tersentuh najis kucing yang telah dijangkiti tadi dan kemudiannya tidak mencuci tangan dengan bersih sebelum makan atau menyediakan makanan.

Walaupun parasit ini hanya menyebabkan penyakit seakan-akan selsema kepada manusia yang sihat, ia boleh menjangkiti bayi di dalam kandungan wanita hamil dan menyebabkan bayi tersebut mengalami kerosakan penglihatan, atau dalam kes yang serius boleh menyebabkan keguguran.

Virus ini terdapat di dalam air liur binatang yang telah dijangkiti dan kemudiannya boleh menjangkiti kucing anda melalui gigitan. Penyakit ini lebih kerap berlaku pada anjing, tetapi kucing juga tidak terkecuali. Kucing anda mungkin suka keluar rumah pada waktu malam dan berkemungkinan bergaduh dengan kucing lain atau anjing dan kemudiannya digigit. Kucing anda pula kemudiannya balik ke rumah dan menggigit anda.

Pada peringkat awal, penyakit ini menyebabkan manusia sakit tekak, pening kepala, demam, loya dan muntah. Virus rabies ini menjangkiti bahagian otak yang mengawal pernafasan dan keupayaan menelan dan menyebabkan penghidapnya mengeluarkan air liur yang terlampau banyak dan menjadi agresif. Sekiranya tidak dikawal pada peringkat awal, penyakit ini boleh membawa maut. Penyakit ini lebih dikenali oleh kita sebagai penyakit ‘anjing gila’.

Itulah sebabnya sekiranya digigit oleh kucing atau anjing, suntikan vaksin perlu didapatkan segera. Ini untuk mengelakkan anda terkena penyakit ini dan bertukar menjadi ‘manusia gila’.

Walaupun kedengaran seperti sangatlah membahayakan, kedua-dua penyakit ini boleh dicegah sekiranya pemilik kucing memantau pergerakan kucing dan mengendalikan sisa buangan dan najis kucing mereka dengan lebih teliti. Kebersihan tangan mesti diambil berat kerana kebanyakan jangkitan ini berpunca dari tangan yang tidak dicuci dengan bersih selepas terdedah kepada najis kucing. Anak-anak kecil pula perlu diingatkan agar tidak berlaku kasar dengan kucing untuk mengelakkan dicakar atau digigit. Rawatan segera juga perlu didapatkan sekiranya anda digigit atau dicakar sehingga berdarah oleh kucing anda, kucing liar atau kucing jiran yang anda benci.


Sedang Memandu, Aku Dengar Bunyi Anak Kucing Dalam Enjin

Sebagai manusia, sebenarnya banyak perkara yang boleh kita pelajari daripada haiwan yang sama berkongsi bumi ini dengan kita. Untuk hari ini, mari kita baca kisah seorang lelaki yang belajar tentang satu perkara dari insiden yang melibatkan anak kucing yang terperangkap dalam enjin keretanya.

Hari itu kebetulan cuti Israk Mikraj, kami sekeluarga merancang untuk ke rumah saudara di Ampang. Lagipun, anak-anak dah banyak kali sibuk nak berjumpa dengan sepupu mereka. Kami bertolak awal pagi kononnya hendak sampai awal, tapi kita hanya mampu merancang.

Oleh kerana risau jalan sesak, kami memilih untuk menggunakan jalan Hulu Langat ke Ampang, jalan yang berbukit-bukit tu tapi sepanjang perjalanan, dengar macam ada bunyi halus. Tapi tak berapa jelas sehinggalah kami tiba di kemuncak jalan yang selalu ramai manusia lepak melihat keindahan (indah la sangat, hahaha) Kuala Lumpur.

"Ak aah," sahut aku. Bunyi mengiau itu makin kuat kedengaran lalu kami berhenti di tepi jalan. Aku bukakan pintu bonet enjin dan benar ada dua ekor tengah menggigil ketakutan. Seekor di atas bateri, seekor lagi di sebelahnya. Aku berlari ke bonet belakang mencari kalau ada bekas untuk aku letakkan mereka sekejap, tak sanggup aku nak tinggalkan tepi jalan. Anak-anak kucing tu kecil saja lagi, dah mampu berjalan sikit-sikit tapi belum sampai tahap mampu makan sendiri serta masih menyusu.

Isteri aku tunggu dalam kereta. Aku cakap pada dia, "ada dua ekor!"

Tengok di bonet belakang, tiada kotak atau sebarang bekas, aku kembali ke bahagian enjin. "Eh, dah hilang?"

Tinjau punya tinjau dengan isteri, nampaklah anak-anak kucing itu berada di bahagian bawah enjin dan nampak ada lagi seekor. Tiga ekor rupanya semuanya. "Saya tak dapat nak ambik ni Na," kata aku pada isteri. Isteri aku cuba mencapai anak-anak kucing itu, tetapi kemudian dicakar tapi memandangkan dia dah biasa kena cakar dengan kucing dan juga suami dia, tak apa lah semua tu. Anak-anak kucing itu masuk semakin ke dalam ke dalam tempat yang tak mampu dicapai tangan.

"Tak apalah, kita jalan aje perlahan-lahan, doa ajelah tak ada yang jatuh," kata aku. Aku takkan lupa pengalaman memandu dan tiba-tiba nampak dekat cermin pandang belakang anak kucing warna oren jatuh ke jalan dari kereta. Nasib baik aku nampak dan jalan masa tu jalan kampung.

Nampak isteri aku murung."Kita tak boleh buat apa lagi dah ni, doakan aje lah diorang duk diam-diam," kata aku. Setelah beberapa kali cuba memujuk dengan mengajuk suara kucing betina oleh aku dan isteri, kami kembali ke kereta dan teruskan perjalanan perlahan-lahan. Marah orang pada kami hari tu rasanya, 50km/j saja kelajuan.

Setibanya di Ampang, kami disambut oleh saudara kami. Lepas bersalaman dan memohon maaf kerana kelewatan, kami bukakan semula bonet dengan harapan ada yang dah ke atas semula tapi nampaknya anak kucing tu selesa duduk di bahagian bawah. Seperti biasa cubaan memujuk kucing dengan suara buat-buat tetap dilakukan, tetap gagal juga.

"Kita letak aje nasik dengan ikan masin kat bawah ni, mana tau dia keluar," kata isteri aku. Lalu kami letakkan umpan kami itu, kembali ke dalam rumah dan tinggalkan anak-anak kucing itu dengan harapan besar.

Beberapa jam berikutnya, dua anak kucing tu melompat ke lantai lalu berlindung di tepi tayar. Yang lagi seekor nampaknya tersepit di satu ruang yang tak mampu kami capai. Yang kelihatan hanyalah kaki dia yang jatuh ke bawah melalui celah-celah lubang yang ada. Bila dipegang, rasalah dia menggigil. Dua ekor dah selamat dalam kotak, tinggal seekor lagi.

"Tak boleh jadi, kita kena ke bengkel ni," kata isteri aku. "Kalau dia mati dalam tu macam mana pulak?"

Aku dan isteri tinggalkan anak kami mencari bengkel. Nasib kami baik ada sebuah bengkel dibuka yang menjual peralatan kereta. Aku dekati lelaki Cina pemilik bengkel itu dan terangkan pada dia masalah kami. Muka dia kelihatan cuak-cuak. Aku tak tau kenapa.

Lalu dia dan rakannya bukalah bumper depan kereta kami dan cepat-cepat isteri aku capai anak kucing yang tersepit itu. Memang kecik saja dia dan dah agak lemah, tetapi masih garang. Anak kucing yang tu la rasanya yang mencakar sebab yang lagi dua sebelum tu buat bodo aje kena angkat.

"Aiyyaa!" kata dia melihat anak kucing itu. Rupa-rupanya dia takut anak kucing. Harap rambut saja blonde, penakut rupanya. Cepat-cepat dia pasang semula badan kereta kami dan pada masa itulah ada bunyi mengiau datang lagi dari dalam kereta.

Lelaki Cina blonde ala pelakon siri 'Young and Dangerous' penakut kucing dan rakannya membuka semula badan kereta itu lalu kami cari di mana dia. Rupanya dia menyorok di bahagian bawah berdekatan radiator yang tak mampu dilihat. Allah maha kuasa, Dia buatkan anak kucing tu mengiau ketika itu, kalau tak memang kami tak tahu yang dia ada di situ.

Kami kembali ke rumah saudara dengan dua anak kucing lalu kami letakkan ke empat-empatnya dalam satu kotak. Diberikan air dan makanan kucing yang baru kami beli, lega jugalah tengok anak-anak kucing tu selamat semuanya. Tetapi aku syaratkan pada isteri aku supaya jangan dilayan sangat anak kucing tu, takut nanti timbul rasa sayang. Kami pun dah lama tak ada kucing lepas kelahiran anak kami dan kami belum mampu menampung kapasiti nak bela kucing lagi. Duduklah mereka dalam kotak sampai ke malam. Sekali sekala aku dan anak aku jenguk.

Kami pulang lewat pada malam itu dan sampai di rumah, kami letakkan kotak anak-anak kucing itu di luar. Tidak lama kemudian, datang seekor kucing putih bertompok perang.

"Tu ha mak dia," kata isteri aku, dia memang kenal. Sebenarnya isteri aku dah perasan kucing tu suka tinggal anak-anak dia sebelum tu lagi. Aku letakkan kotak anak kucing tu lalu kami ke belakang kerana nampak ibunya takut nak menghampiri. Si ibunya datang, menghidu-hidu anak-anaknya lalu dia memanjat menggigit salah seekor yang ada.

Dia menggonggong anaknya entah ke mana, kami tak nampak kerana dah malam. Tak lama kemudian, dia muncul lagi menggigit anaknya yang kedua lalu kembali menghilangkan diri semula. Kami ikuti dia tetapi tetap nak nampak ke mana dia.

Si ibu itu muncul lagi buat kali ketiga, menggigit anaknya yang mencakar isteri aku tu tapi separuh perjalanan, anak kucing yang ditinggal sendirian itu mula berbunyi kuat, takut. Dia tinggalkan sebentar anak dia yang sedang digonggong tadi lalu kembali pada anaknya yang sendirian. Aku tak tau lah apa berlaku, tapi anaknya diam, mungkin kena marah kot lalu dia kembali pada anaknya yang sudahpun dibawa sebentar tadi, kembali menjalankan tanggungjawabnya sebagai ibu. Dia menggonggong anaknya dan terus melangkah ke destinasi.

Anaknya yang masih dalam kotak dengan setia menunggu ibunya kembali. Senyap je.

Untuk kali terakhir, ibunya berjalan semula mencari anaknya, lalu digonggong dalam mulut dan dia kembali melangkah. Isteri aku turuti ibu kucing itu dan nampaklah dia hendak ke mana.

Kami sebenarnya cukup risau si ibu tak dapat nak cam anak dia maklumlah dah duduk di bahagian enjin, kena bahang satu hari, dipegang oleh manusia lain. Lega betul bila tengok si ibu peduli tentang empat ekor anaknya. Mungkin pada sesetengah orang antara kita, nyawa kucing ni apalah sangat nilainya tetapi apabila melihat sendiri ibu kucing mampu tau erti tanggungjawab terasa jugalah hati kita ni.

Apatah lagi apabila aku sebagai guru di sebuah sekolah baru saja dapat tahu ada seorang anak murid aku yang mak ayah dia tinggalkan dia dekat pengasuh tanpa datang ambil dia. Sehari dua, bolehlah kita kata ada kepayahan tapi kalau dah lebih 4 bulan tanpa ada sebarang hubungan, telefon tak diangkat dan langsung tak dapat dihubungi, banyak yang kami belajar tentang kehidupan dari ibu kucing anak 4 pada hari itu.

Isteri aku pun mengekori ibu kucing tu dengan anak dia yang terakhir, lalu nampaklah dia sebenarnya mengangkat anak-anak dia masuk ke sebuah kereta lain pula.

"Dia masuk kereta lain pulak dah!" kata isteri aku. Nak tergelak ke nak menangis tak tau lah.

Ada kalanya, banyak benda yang mereka buat boleh jadi petunjuk pada kita. Setiap perkara yang wujud di bumi ini boleh jadi petunjuk dan panduan pada manusia, asalkan kita mahu berusaha mempelajarinya.

Salah seekor anak kucing yang diselamatkan selepas berjalan-jalan naik kereta.